# 三菩提經

如是我聞：一時，佛在拘薩羅人間遊行，至舍衛國祇樹給孤獨園。 ^n1

時波斯匿王，聞世尊拘薩羅人間遊行，至舍衛國祇樹給孤獨園。聞已，往詣佛所，稽首佛足，退坐一面，白佛言：「世尊！我聞世尊自記說成阿耨多羅三藐三菩提，諸人傳者，得非虛妄過長說耶？為如說說、如法說，隨順法說耶？非是他人損同法者，於其問答生厭薄處耶？」 ^n2

佛告大王：「彼如是說，是真諦說，非為虛妄。如說說、如法說，隨順法說，非是他人損同法者，於其問答生厭薄處。
所以者何？大王！我今實得阿耨多羅三藐三菩提故。」 ^n3

波斯匿王白佛言：「雖復世尊作如是說，我猶故不信。
所以者何？此間有諸宿重沙門、婆羅門，所謂富蘭那迦葉、末迦利瞿舍梨子、刪闍耶毘羅胝子、阿耆多枳舍欽婆羅、迦羅拘陀迦栴延、尼乾陀若提子；彼等不自說言得阿耨多羅三藐三菩提，何得世尊幼小年少，出家未久，而便自證得阿耨多羅三藐三菩提？」 ^n4

佛告大王：「有四種雖小而不可輕。何等為四？ ^n5a

剎利王子年少幼小而不可輕，龍子年少幼小而不可輕，小火雖微而不可輕，比丘幼小而不可輕。」 ^n5b

爾時，世尊即說偈言：
剎利形相具，貴族發名稱，雖復年幼稚，智者所不輕。此必居王位，顧念生怨害，是故難可輕，應生大恭敬。善求自護者，自護如護命，以平等自護，而等護於命。聚落及空處，見彼幼龍者，莫以小蛇故，而生輕慢想。雜色小龍形，亦應令安樂，輕蛇無士女，悉為毒所害。是故自護者，當如護己命，以斯善護已，而等護於彼。猛火之所食，雖小食無限，小燭亦能燒，足薪則彌廣，從微漸進燒，盡聚落域邑。是故自護者，當如護己命，以斯善護己，而等護於彼。盛火之所焚，百卉蕩燒盡，滅已不盈縮，戒火還復生。若輕毀比丘，受持淨戒火，燒身及子孫，眾災流百世，如燒多羅樹，無有生長期。是故當自護，如自護己命，以斯善自護，而等護於彼。剎利形相具，幼龍及小火，比丘具淨戒，不應起輕想。是故當自護，如自護己命，以斯善自護，而等護於彼。 ^n6

佛說此經已，波斯匿王聞佛所說，歡喜隨喜，作禮而去。^n7
