# 婆四吒經

如是我聞：一時，佛住彌絺羅國菴羅園中。 ^n1

時有婆四吒婆羅門尼，有六子相續命終，念子發狂，裸形被髮，隨路而走，至彌絺羅菴羅園中。 ^n2

爾時，世尊無量大眾圍繞說法。 ^n3

婆四吒婆羅門尼遙見世尊，見已即得本心，慚愧羞恥，歛身蹲坐， ^n4

爾時，世尊告尊者阿難：「取汝鬱多羅僧，與彼婆四吒婆羅門尼，令著聽法。」 ^n5

尊者阿難即受佛教，取衣令著。 ^n6

時婆羅門尼得衣著已，至於佛前，稽首禮佛，退坐一面。 ^n7

爾時，世尊為其說法，示、教、照、喜已，如佛常法，說法次第，乃至信心清淨，受三自歸。聞佛所說，歡喜隨喜，作禮而去。 ^n8

彼婆四吒優婆夷，於後時第七子忽復命終，彼優婆夷都不啼哭、憂悲惱苦。 ^n9

時婆四吒優婆夷夫，說偈而告婆四吒優婆夷言：
先諸子命終，念子生憂苦，晝夜不飲食，乃至發狂亂。今喪第七子，而不生憂苦？ ^n10

婆四吒優婆夷，即復說偈，答其夫言：
兒孫有千數，因緣和合生，長夜遷過去，我與君亦然。子孫及宗族，其數無限量，彼彼所生處，更亙相殘食。若知生要者，何足生憂苦！我已知出離，生死存亡相。不復生憂苦，入佛正教故。 ^n11

時婆四吒優婆夷夫，說偈歎曰：
未曾所聞法，而今聞汝說。何處聞說法，不念子憂悲？ ^n12

婆四吒優婆夷說偈答言：
今日等正覺，在彌絺羅國，菴羅樹園中，永離一切苦。演說一切苦，苦集苦寂滅，賢聖八正道，安隱趣涅槃。則是我大師，深樂其正教，我已知正法，能開子憂苦。 ^n13

其夫婆羅門復說偈言：
我今亦當往，彌絺菴羅園，彼世尊亦當，開我子憂苦。 ^n14

優婆夷復說偈言：
當觀等正覺，柔軟金色身，不調者能調，廣度海流人。 ^n15

爾時，婆羅門即嚴駕，乘於馬車，詣彌絺羅菴羅園，遙見世尊，轉增信樂，詣大師前。 ^n16

彼時大師，即為說偈，開其法眼，苦、集、滅、道，正向涅槃。 ^n17

彼即見法，成無間等。既知法已，請求出家，時婆羅門即得出家，獨靜思惟，乃至得阿羅漢。 ^n18

世尊記說，於第三夜逮得三明。 ^n19

得三明已，佛即告之，命遣御者，乘車還家，告婆四吒優婆夷，令發隨喜語言：「婆羅門往見世尊，得淨信心，奉事大師，即為說法，為開法眼，見苦聖諦，苦集、苦滅、賢聖八道，安趣涅槃，成無間等；既知法已，即求出家，世尊記說，於第三夜具足三明。」 ^n20

時彼御者奉教疾還。 ^n21

時婆四吒優婆夷，遙見御者空車而還，即遙問言：「婆羅門為見佛不？佛為說法，開示法眼，見聖諦不？」 ^n22

御者白言：「婆羅門已見世尊，得淨信心，奉事大師，為開法眼，說四聖諦，成無間等；既知法已，即求出家，專精思惟，世尊記說，於第三夜具足三明。」 ^n23

時優婆夷心即隨喜，語御者言：「車馬屬汝，加復賜汝金錢一千。〔以〕汝傳信，言婆羅門宿闍諦，已得三明，令我歡喜故。」 ^n24

御者白言：「我今何用車馬、金錢為？車馬、金錢還優婆夷，我今當還婆羅門所，隨彼出家。」 ^n25

優婆夷言：「汝意如此，便可速還，不久亦當如彼所得，具足三明，隨後出家。」 ^n26

御者白言：「如是，優婆夷！如彼出家，我亦當然。」 ^n27

優婆夷言：「汝父出家，汝隨出家，我今不久亦當隨去，如空野大龍，乘虛而遊，其餘諸龍、龍子、龍女，悉皆隨去。我亦如是，執持衣缽，易養易滿。」 ^n28

御者白言：「優婆夷！若如是者，所願必果，不久當見優婆夷少欲知足，執持衣缽，人所棄者，乞受而食。剃髮染衣，於陰、界、入斷除愛欲，離貪繫縛，盡諸有漏。」 ^n29

彼婆羅門及其御者，婆四吒優婆夷，優婆夷女孫陀槃梨，悉皆出家，究竟苦邊。^n30
