# 阿難經

如是我聞：一時，佛住俱睒彌國瞿師羅園。 ^n1

爾時，尊者阿難亦住俱睒彌國瞿師羅園。 ^n2

時有異比丘得無相心三昧，作是念：我若詣尊者阿難所，問尊者阿難：若比丘得無相心三昧，不踊、不沒，解脫已住，住已解脫，此無相心三昧何果？世尊說此何功德？尊者阿難若問我言：比丘！汝得此無相心三昧耶？我未曾有實問異答。我當隨逐尊者阿難，脫有餘人問此義者，因而得聞。 ^n3

彼比丘即隨尊者阿難，經六年中，無有餘人問此義者，即自問尊者阿難：「若比丘問：無相心三昧不踊、不沒，解脫已住，住已解脫，世尊說此是何果、何功德？」 ^n4

尊者阿難問彼比丘言：「比丘！汝得此三昧？」 ^n5

彼比丘默然住。 ^n6

尊者阿難語彼比丘言：「若比丘得無相心三昧，不踊、不沒，解脫已住，住已解脫，世尊說此是智果、智功德。」 ^n7

尊者阿難說此法時，異比丘聞其所說，歡喜奉行。^n8
