# 誦習經

如是我聞：一時，佛住舍衛國祇樹給孤獨園。 ^n1

時有比丘在拘薩羅人間，林中止住。勤誦經，勤講說，精勤思惟，得阿羅漢果。證已，不復精勤誦說。 ^n2

時有天神止彼林中者，而說偈言：
比丘汝先時，晝夜勤誦習，常為諸比丘，共論決定義。汝今於法句，寂然無所說，不與諸比丘，共論決定義。 ^n3

時彼比丘說偈答言：
本未應離欲，心常樂法句，既離欲相應，誦說事已畢。先知道已備，用聞見道為？世間諸聞見，無知悉放捨。 ^n4

時彼天神聞比丘所說，歡喜隨喜，即沒不現。^n5
