# 目連經

如是我聞：一時，佛住王舍城迦蘭陀竹園。 ^n1

爾時，尊者大目揵連，亦於彼住。 ^n2

時有婆蹉種出家，詣尊者大目揵連所，與尊者目揵連面相問訊慰勞，慰勞已，退坐一面，語尊者大目揵連：「欲有所問，寧有閑暇見答以不？」 ^n3

目連答言：「婆蹉！隨意所問，知者當答。」 ^n4

時婆蹉種出家問尊者目揵連：「何因、何緣？餘沙門、婆羅門，有人〔來〕問：云何如來有後死、無後死、有無後死、非有非無後死，皆悉隨答；而沙門瞿曇，有來問言：如來有後死、無後死、有無後死、非有非無後死，而不記說？」 ^n5

目揵連言：「婆蹉！餘沙門、婆羅門，於色、色集、色滅、色味、色患、色出不如實知，不如實知故，於如來有後死則取著；如來無後死、有無後死、非有後死非無後死，則生取著。 ^n6a

受、想、行、識〔不如實知〕，識集、識滅、識味、識患、識出不如實知，不如實知故，於如來有後死生取著；無後死、有無後死，非有非無後死，生取著。 ^n6b

如來者，於色如實知，色集、色滅、色味、色患、色出如實知，如實知故，於如來有後死則不著；無後死，有無後死，非有非無後死，則不著。 ^n7a

受、想、行、識如實知，識集、識滅、識味、識患、識出如實知，如實知故，於如來有後死，則不然；無後死、有無後死、非有非無後死，則不然；甚深、廣大、無量、無數，皆悉寂滅。 ^n7b

婆蹉！如是因、如是緣，餘沙門、婆羅門，若有來問如來有後死、無後死、有無後死、非有非無後死，則為記說；如是因、如是緣，如來，若有來問如來有後死、無後死、有無後死、非有非無後死，不為記說。」 ^n8

時婆蹉種出家，聞尊者大目揵連所說，歡喜隨喜，從坐起而去。^n9
