# 有因有緣有縛法經

如是我聞：一時，佛住拘留搜調牛聚落。 ^n1

爾時，世尊告諸比丘：「今當為汝說法，初、中、後善，善義、善味，純一滿淨，梵行清白。諦聽！善思！謂《有因、有緣、有縛法經》。云何《有因、有緣、有縛法經》？ ^n2

謂眼有因、有緣、有縛。 ^n3a

何等為眼因、眼緣、眼縛？謂眼，業因、業緣、業縛。業有因、有緣、有縛。 ^n3b

何等為業因、業緣、業縛？謂業，愛因、愛緣、愛縛。愛有因、有緣、有縛。 ^n3c

何等為愛因、愛緣、愛縛？謂愛，無明因、無明緣、無明縛。無明有因、有緣、有縛。 ^n3d

何等無明因、無明緣、無明縛？謂無明，不正思惟因、不正思惟緣、不正思惟縛。不正思惟有因、有緣、有縛。 ^n3e

何等不正思惟因、不正思惟緣、不正思惟縛？謂緣眼、色，生不正思惟，生於癡。緣眼、色，生不正思惟，生於癡，彼癡者是無明，癡求欲名為愛，愛所作名為業。 ^n3f

如是比丘！不正思惟因無明，無明因愛，愛因為業，業因為眼。 ^n3g

耳、鼻、舌、身、意，亦如是說。 ^n4

是名《有因、有緣、有縛法經》。 ^n5

佛說此經已，諸比丘聞佛所說，歡喜奉行。^n6
