# 阿難所問經

如是我聞：一時，佛住舍衛國祇樹給孤獨園。 ^n1

尊者舍利弗，尊者大目揵連，尊者阿難，尊者阿那律，住舍衛國手成浴池側。 ^n2

爾時，尊者阿難往尊者阿那律所，共相問訊，慰勞已，於一面坐。 ^n3

尊者阿難問尊者阿那律：「於何功德修、習、多修習，成就如是大德大力、大神通？」 ^n4

尊者阿那律語尊者阿難：「我於四念處修、習、多修習，成此大德大力。何等為四？ ^n5

內身身觀念處繫心住，精勤方便，正念、正知，除世間貪憂。 ^n6a

如是外身、內外身；內受、外受、內外受；內心、外心、內外心；內法、外法、內外法觀念處繫心住，精勤方便，除世間貪憂。 ^n6b

如是尊者阿難！我於此四念處修、習、多修習，少方便，以淨天眼過天人眼，見諸眾生死時、生時，好色、惡色，上色、下色，善趣、惡趣，隨業受生，皆如實見。此諸眾生身惡行，口、意惡行，誹謗賢聖，邪見因緣，身壞命終，生地獄中。如是眾生身善行，口、意善行，不謗賢聖，正見成就，以是因緣，身壞命終，得生天上。 ^n7a

譬如明目士夫，住四衢道，見諸人民若來、若去，若坐、若臥。 ^n7b

我亦如是，於四念處修、習、多修習，成此大德大力、神通，見諸眾生死時、生時，善趣、惡趣。如是眾生身惡行，口、意惡行，誹謗賢聖，邪見因緣，生地獄中。如是眾生身善行，口、意善行，不謗賢聖，正見因緣，身壞命終，得生天上。 ^n7c

如是尊者阿難！我於四念處修、習、多修習，成此大德大力神通。」 ^n8

時二正士共論議已，各從座起而去。^n9
