# 二七五
1. 聞如是： ^n7

一時，佛在舍衛國祇樹給孤獨園。 ^n2

爾時，目連弟子、阿難弟子二人共談：「我等二人同聲經唄，誰者為勝？」 ^n3

是時，眾多比丘聞此二人各各共論。聞已，便往至世尊所，頭面禮足，在一面坐。爾時，眾多比丘白世尊言：「今有二人共論：『我等二人共誦經唄，何者為妙？』」 ^n4

爾時，世尊告一比丘：「汝往呼此二比丘使來。」 ^n5

比丘對曰：「如是，世尊！」 ^n6

比丘從佛受教，卽往至彼二人所，語彼二人曰：「世尊喚卿！」 ^n7

是時，二人聞比丘語已，卽至世尊所，頭面禮足，在一面住。 ^n8

爾時，世尊告二人曰：「汝等愚人實有此語：『我等共誦經唄，何者為妙？』」 ^n9

二人對曰：「如是，世尊！」 ^n10

世尊告曰：「汝等頗聞我說此法共競諍乎？如此之法，何異梵志？」 ^n11

諸比丘對曰：「不聞如來而說此法。」 ^n12

世尊告曰：「我由來不與諸比丘而說此法，當諍勝負耶？然我今日所說法，欲有降伏，有所教化。若有比丘受法之時，當念思惟四緣之法，意與契經、阿毗曇、律共相應不？設共相應者，當念奉行！」 ^n13

爾時，世尊便說此偈：
多誦無益事，此法非為妙；猶算牛頭數，此非沙門要。
若少多誦習，於法而行法；此法極為上，可謂沙門法。
雖誦千章，不義何益？不如一句，聞可得道。
雖誦千言，不義何益？不如一義，聞可得道。
千千為敵，一夫勝之；未若自勝，已忍者上。
「是故，諸比丘！自今以後，未復諍訟有勝負心。所以然者，當念降伏一切人民。若復比丘有勝負心，共諍訟心而共競者，卽以法、律治彼。比丘！以是之故，當自修行！」 ^n14

是故，二比丘聞佛此語已，卽從座起，禮世尊足，而求悔過：「自今已後，更不復為，唯願世尊受其悔過！」 ^n15

世尊告曰：「大法之中快得改過，自知有諍競之心，聽汝悔過。諸比丘！更莫復爾。如是，諸比丘！當作是學！」 ^n16

爾時，諸比丘聞佛所說，歡喜奉行！
增上坐行跡，無常園觀池，無漏無息禪，四樂無諍訟。^n17
