# 三九三

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「孔雀鳥成就九法。
云何為九？於是，孔雀鳥顏貌端正，音響清徹，行步庠序，知時而行，飲食知節，常念知足，念不分散，少於睡眠，亦復少欲知於返復。
是謂，比丘！孔雀之鳥成就此九法。 ^n3

賢哲比丘亦復成就九法。
云何為九？於是，賢善比丘顏貌端正，音響清徹，行步庠序，知時而行，飲食知節，常念知足，念不分散，少於睡眠，亦復少欲知於返復。 ^n4

云何賢善比丘顏貌端正？所謂彼比丘出入行來進止之宜，終不失敘，如是賢善比丘顏貌端正。 ^n5a

云何比丘音響清徹？於是，比丘善別義理，終不錯亂，如是比丘音響清徹。 ^n5b

云何比丘行步庠序？於是，比丘知時而行，不失次敘。又知可誦知誦，可習知習，可默知默，可起知起，如是比丘知於時節。 ^n5c

云何比丘知時而行？於是，比丘應往卽往，應住卽住，隨順聽法，如是比丘知時而行。 ^n5d

云何比丘飲食知節？於是，比丘所得遺餘，與人共分，不惜所有，如是比丘飲食知節。 ^n5e

云何比丘少於睡眠？於是，比丘初夜時，習於警寤，習三十七品無有漏脫，恆以經行、臥覺而淨其意；復於中夜思惟深奧；至後夜時，右脇著地，腳腳相累，思惟計明之想，復起經行而淨其意。如是，比丘少於睡眠。 ^n5f

云何比丘少欲知於返復？於是，比丘承事三尊，奉敬師長，如是比丘少欲知於返復。如是，賢善比丘成就九法。 ^n5g

今此九法當念奉行！如是，比丘！當作是學！」 ^n6

爾時，諸比丘聞佛所說，歡喜奉行！^n7
