# 瞿曇彌經

如是我聞：一時，佛住舍衛國祇樹給孤獨園。 ^n1

時有吉離舍瞿曇彌比丘尼，住舍衛國王園精舍比丘尼眾中。晨朝著衣持缽，至舍衛城乞食。食已，還精舍，舉衣缽，洗足畢，持尼師壇著肩上，入安陀林，於一樹下結跏趺坐，入晝正受。 ^n2

時魔波旬作是念：今沙門瞿曇住舍衛國祇樹給孤獨園，時吉離舍瞿曇彌比丘尼住舍衛國王園精舍比丘尼眾中。晨朝著衣持缽，入舍衛城乞食。食已，還精舍，舉衣缽，洗足畢，持尼師壇著肩上，入安陀林，於一樹下結跏趺坐，入晝正受，我今當往為作留難。 ^n3

即化作年少，容貌端正，往至吉離舍瞿曇彌比丘尼所而說偈言：
汝何喪其子，涕泣憂愁貌？獨坐於樹下，何求於男子？ ^n4

時吉離舍瞿曇彌比丘尼作是念：為誰恐怖我？為人、為非人？為姦狡者？如是思惟，生決定智，惡魔波旬來嬈我耳。即說偈言：
無邊際諸子，一切皆亡失，此則男子邊，已度男子表。不惱不憂愁，佛教作已作，一切離憂苦，捨一切闇冥，已滅盡作證，安隱盡諸漏。已知汝弊魔，於此自滅去。 ^n5

時魔波旬作是念：古離舍瞿曇彌比丘尼已知我心。愁憂苦惱，即沒不現。^n6
