# 外道經

如是我聞：一時，佛住王舍城迦蘭陀竹園。 ^n1

爾時，尊者摩訶迦葉，尊者舍利弗，住耆闍崛山中。 ^n2

時有眾多外道出家，詣尊者舍利弗，與尊者面相問訊，慰勞已，退坐一面，語尊者舍利弗言：「云何舍利弗！如來有後生死耶？」 ^n3

舍利弗言：「諸外道！世尊說言：此是無記。」 ^n4

又問：「云何舍利弗？如來無後生死耶？」 ^n5

舍利弗答言：「諸外道！世尊說言：此是無記。」 ^n6

又問：「舍利弗！如來有後生死、無後生死耶？」 ^n7

舍利弗答言：「世尊說言：此是無記。」 ^n8

又問：「舍利弗？如來非有後生死、非無後生死耶？」 ^n9

舍利弗答言：「諸外道！世尊說言：此是無記。」 ^n10

諸外道出家又問：「尊者舍利弗！云何所問如來有後生死、無後生死、有後無後、非有後非無後，一切答言：世尊說此是無記？云何為上座，如愚、如癡，不善、不辯，如嬰兒無自性智！」作此語已，從坐起去。 ^n11

爾時，尊者摩訶迦葉、尊者舍利弗，相去不遠，各坐樹下，晝日禪思。 ^n12

尊者舍利弗知諸外道出家去已，詣尊者摩訶迦葉所，共相問訊，慰勞已，退坐一面。以向與諸外道出家所論說事，具白尊者摩訶迦葉：「尊者摩訶迦葉！何因何緣，世尊不記說後有生死、後無生死、後有後無、非有非無生死耶？」 ^n13

尊者摩訶迦葉語舍利弗言：「若說如來後有生死者，是則為色。若說如來無後生死，是則為色。若說如來有後生死、無後生死，是則為色。若說如來非有後、非無後生死，是則為色。如來者，色已盡，心善解脫，言有後生死者，此則不然；無後生死，有後無後，非有後、非無後生死，此亦不然。如來者，色已盡，心善解脫，甚深、廣大、無量、無數、寂滅、涅槃。 ^n14

舍利弗！若說如來有後生死者，是則為受，為想，為行，為識，為動，為慮，為虛誑，為有為，為愛；乃至非有非無後有，亦如是說。如來者，愛已盡，心善解脫，是故說後有者不然；後無，後有無，後非有非無者不然。如來者，愛已盡，心善解脫，甚深、廣大、無量、無數、寂滅、涅槃。 ^n15

舍利弗！如是因、如是緣故，有問世尊如來，若有、若無、若有無、若非有非無後生死，不可記說。」 ^n16

時二正士共論議已，各還本處。^n17
