# 非彼經

如是我聞：一時，佛住舍衛國祇樹給孤獨園。 ^n1

爾時，有異比丘從坐起，偏袒右肩，為佛作禮，卻住一面，而白佛言：「善哉世尊！為我略說法要。我聞法已，當獨一靜處，專精思惟，不放逸住，乃至自知不受後有。」 ^n2

佛告比丘：「善哉！善哉！汝作如是說：世尊為我略說法要，我聞法已，當獨一靜處，專精思惟，不放逸住，乃至自知不受後有耶？」 ^n3

時彼比丘白佛言：「如是，世尊！」 ^n4

佛告比丘：「諦聽！諦聽！善思念之，當為汝說。若非汝所應，亦非餘人所應，此法宜速除斷；斷彼法已，以義饒益，長夜安樂。」 ^n5

時彼比丘白佛言：「知已，世尊！知已，善逝！」 ^n6

佛告比丘：「云何於我略說法中，廣解其義？」 ^n7

比丘白佛言：「世尊！色非我、非我所應、亦非餘人所應，是法宜速除斷；斷彼法已，以義饒益，長夜安樂。 ^n8a

如是受、想、行、識，非我、非我所應、亦非餘人所應，〔是法〕宜速除斷；斷彼法已，以義饒益，長夜安樂。 ^n8b

是故我於如來略說法中，廣解其義。」 ^n9

佛告比丘：「善哉！善哉！〔汝〕於我略說法中，廣解其義。
所以者何？ ^n10

比丘！色非我、非我所應、亦非餘人所應，是法宜速除斷；斷彼法已，以義饒益，長夜安樂。 ^n11a

如是受、想、行、識，非我、非我所應、亦非餘人所應，是法宜速除斷；斷彼法已，以義饒益，長夜安樂。」 ^n11b

時彼比丘聞佛所說，心大歡喜，禮佛而退，獨一靜處，精勤修習，不放逸住，乃至自知不受後有。 ^n12

時彼比丘心得解脫，成阿羅漢。^n13
