# 孫陀利經

如是我聞：一時，佛在拘薩羅人間遊行，住孫陀利河側叢林中。 ^n1

時有孫陀利河側住止婆羅門，來詣佛所，面相問訊，慰勞已，退坐一面，問佛言：「瞿曇！至孫陀利河中洗浴不？」 ^n2

佛告婆羅門：「何用於孫陀利河中洗浴為？」 ^n3

婆羅門白佛；「瞿曇！孫陀利河是濟度之數，是吉祥之數，是清淨之數。若有於中洗浴者，悉能除人一切諸惡。」 ^n4

爾時，世尊即說偈言：
非孫陀利河，亦非婆休多，非伽耶薩羅，如是諸河等，作諸惡不善，能令其清淨。恆河婆休多，孫陀利河等，愚者常居中，不能除眾惡。其清淨之人，何用洗浴為？其清淨之人，何用布薩為？淨業以自淨，是生於受持，不殺亦不盜，不淫不妄語。信施除慳垢，於斯而洗浴，於一切眾生，常起慈悲心。井水以洗浴，用伽耶等為？內心自清淨，不待洗於外。下賤田舍兒，身體多污垢，以水洗塵穢，不能淨其內。 ^n5

爾時，孫陀利河側婆羅門，聞佛所說，歡喜隨喜，從座起而去。^n6
