# 罽賓那經

如是我聞：一時，佛住舍衛國祇樹給孤獨園。 ^n1

爾時，世尊於晨朝時，著衣持缽，入舍衛城乞食。食已，還精舍，舉衣缽，洗足已，持尼師檀，入安陀林，坐一樹下，晝日禪思。 ^n2

時尊者罽賓那，亦晨朝時，著衣持缽，入舍衛城乞食。還舉衣缽，洗足已，持尼師檀，入安陀林，於樹下坐禪。去佛不遠，正身不動，身心正直，勝妙思惟。 ^n3

爾時，眾多比丘，晡時從禪覺，往詣佛所，稽首禮佛足，退坐一面。 ^n4

佛語諸比丘：「汝等見尊者罽賓那不？去我不遠，正身端坐，身心不動，住勝妙住。」 ^n5

諸比丘白佛；「世尊！我等數見彼尊者正身端坐，善攝其身，不傾不動，專心勝妙。」 ^n6

佛告諸比丘：「若比丘修習三昧，身心安住，不傾不動，住勝妙住者，此比丘得此三昧，不勤方便，隨欲即得。」 ^n7

諸比丘白佛：「何等三昧？比丘得此三昧，身心不動，住勝妙住。」 ^n8

佛告諸比丘：「若比丘依止聚落，晨朝著衣持缽，入村乞食已，還精舍，舉衣缽，洗足已，入林中，若閑房、露坐，思惟繫念，乃至息滅觀察善學，是名三昧。若比丘端坐思惟，身心不動，住勝妙住。」 ^n9

佛說此經已，諸比丘聞佛所說，歡喜奉行。^n10
