#  【S增三.81】驢經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「譬如驢隨群牛而行，而作是念；我作牛聲。然其彼形亦不似牛，色亦不似牛，聲出不似；隨大群牛，謂已是牛而作牛鳴，而去牛實遠。 ^n2

如是有一愚癡男子，違律犯戒，隨逐大眾，言：我是比丘！我是比丘！而不學習勝欲增上戒學、增上意學、增上慧學，隨逐大眾，自言我是比丘！我是比丘！其實去比丘大遠。」 ^n3

爾時，世尊即說偈言：
同蹄無角獸，四足具聲口，隨逐大群牛，常以為等侶，
形亦非牛類，不能作牛聲。如是愚癡人，不隨繫心念，
於善逝教誡，無欲勤方便，懈怠心輕慢，不獲無上道。
如驢在〔牛群〕，去牛常自遠，彼雖隨大眾，內行常自乖。 ^n4

佛說此經已，諸比丘聞佛所說，歡喜奉行。^n5
