# 阿耆毘迦經

如是我聞：一時，佛住菴羅林中。 ^n1

時有阿耆毘外道，是質多羅長者先人親厚，來詣質多羅長者所，共相問訊，慰勞已，於一面住。 ^n2

質多羅長者問阿耆毘外道：「汝出家幾時？」 ^n3

答言：「長者！我出家已來，二十餘年。」 ^n4

質多羅長者問言：「汝出家來過二十年，為得過人法，究竟知見，安樂住不？」 ^n5

答言：「長者！雖出家過二十年，不得過人法，究竟知見，安樂住，唯有裸形、拔髮、乞食，人間遊行，臥於土中。」 ^n6

質多羅長者言：「此非名稱法律，此是惡知，非出要道，非日等覺，非讚歎處，不可依止。唐名出家，過二十年，裸形、拔髮、乞食，人間遊行，臥灰土中。」 ^n7

阿耆毘問質多羅長者：「汝為沙門瞿曇作弟子，於今幾時？」 ^n8

質多羅長者答言：「我為世尊弟子，過二十年。」 ^n9

復問質多羅長者：「汝為沙門瞿曇弟子，過二十年，復得過人法，勝究竟知見不？」 ^n10

質多羅長者答言：「汝今當知！質多羅長者要不復經由胞胎而受生，不復增於丘塚，不復起於血氣。如世尊所說五下分結，不見一結而不斷者，若一結不斷，當復還生此世。」 ^n11

如是說時，阿耆毘迦悲歎涕淚，以衣拭面，謂質多羅長者言：「我今當作何計？」 ^n12

質多羅長者答言：「汝若能於正法律出家者，我當給汝衣缽、供身之具。」 ^n13

阿耆毘迦須臾思惟已，語質多羅長者言：「我今隨喜，示我所作。」 ^n14

時質多羅長者將彼阿耆毘迦，往詣諸上座所，禮諸上座足，於一面坐，白諸上座比丘言：「尊者！此阿耆毘迦，是我先人親厚，今求出家作比丘。願諸上座度令出家，我當供給衣缽眾具。」 ^n15

諸上座即令出家，剃除鬚髮，著袈裟衣。出家已，思惟所以：善男子剃除鬚髮，著袈裟衣，出家增進學道，淨修梵行，得阿羅漢。^n16
