# 婆羅門經

如是我聞：一時，佛住舍衛國祇樹給孤獨園。 ^n1

爾時，世尊晨朝著衣持缽，入舍衛城乞食。 ^n2

時有異婆羅門，年耆根熟，執杖持缽，家家乞食。 ^n3

爾時，世尊告婆羅門：「汝今云何年耆根熟，柱杖持缽，家家乞食？」 ^n4

婆羅門白佛：「瞿曇！我家中所有財物，悉付其子，為子娶妻，然後捨家。是故柱杖持缽，家家乞食。」 ^n5

佛告婆羅門：「汝能於我所受誦一偈，還歸於眾中，為兒說耶？」 ^n6

婆羅門白佛：「能受，瞿曇！」 ^n7

爾時，世尊即說偈言：
生子心歡喜，為子聚財物，亦為娉其妻，而自捨出家。
邊鄙田舍兒，違負於其父，人形羅剎心，棄捨於尊老。
老馬無復用，則奪其麰麥，兒少而父老，家家行乞食。
曲杖為最勝，非子為恩愛，為我防惡牛，免險地得安，
能卻兇暴狗，扶我闇處行，避深坑空井，草木棘刺林，
憑杖威力故，恃立不墮落。 ^n8

時婆羅門從世尊受斯偈已，還歸婆羅門大眾中，為子而說，先白大眾：「聽我所說。」然後誦偈，如上廣說。 ^n9

其子愧怖，即抱其〔父〕，還將入家，摩身洗浴，覆以青衣，被立為家主。 ^n10

時婆羅門作是念：我今得勝族姓，是沙門瞿曇恩。我經所說：為師者如師供養，為和尚者如和尚供養。我今所得，皆沙門瞿曇力，即是我師，我今當以上妙好衣以奉瞿曇。 ^n11

時婆羅門持上妙衣，至世尊所，面前問訊慰勞已，退坐一面，白佛言：「瞿曇！我今居家成就，是瞿曇力。我經記說：為師者以師供養，為和尚者以和尚供養。今日瞿曇即為我師，願受此衣，哀愍故。」 ^n12

世尊即受，為哀愍故。 ^n13

爾時，世尊為婆羅門說種種法，示、教、照、喜。 ^n14

時婆羅門聞佛所說，歡喜隨喜，作禮而去。^n15
