# 苦種經

如是我聞：一時，佛住〔波羅奈〕國鹿野苑中。 ^n1

爾時，世尊晨朝著衣持缽，入〔波羅奈〕城乞食。 ^n2

時有異比丘，著衣持缽，入城乞食。於其路邊，住一樹下，起不善覺，以依惡貪。 ^n3

爾時，世尊見彼比丘住一樹下，以生不善覺，依惡貪嗜，而告之曰：「比丘！比丘！莫種苦種而發熏生臭，汁漏流出！若比丘種苦種子，自發生臭，汁漏流出者，欲令蛆蠅不競集者，無有是處。」 ^n4

時彼比丘作是念：世尊知我心之惡念，即生恐怖，身毛皆豎。 ^n5

爾時，世尊入城乞食畢，還精舍，舉衣缽，洗足已，入室坐禪。晡時，從禪覺，至於僧中，於眾前敷座而坐，告諸比丘：「我今晨朝著衣持缽，入城乞食，見一比丘，住於樹下，以生不善覺，依惡貪嗜。我時見已，即告之言：比丘！比丘！莫種苦種，發熏生臭，惡汁流出。若有比丘種苦種子發熏生臭，惡汁流出，蛆蠅不集，無有是處。時彼比丘即思念：佛已知我心之所念。慚愧恐怖，心驚毛豎，隨路而去。」 ^n6

時有異比丘，從座起，整衣服，偏袒右肩，合掌白佛：「世尊！云何苦種？云何生臭？云何汁流？云何蛆蠅？」 ^n7

佛告比丘：「忿怒煩怨，名曰苦種。五欲功德，名為生臭。於六觸入處不攝律儀，是名汁流。謂觸入處不攝已，貪憂諸惡不善心競生，是名蛆蠅。」 ^n8

爾時，世尊即說偈言：
耳目不防護，貪欲從是生，是名為苦種，生臭汁潛流。諸覺觀氣味，依於惡貪嗜。聚落及空處，若於晝若夜，遠離修梵行，究竟於苦邊。若內心寂靜，決定諦明了，臥覺常安樂，諸惡蛆蠅滅。正士所習近，善說賢聖路，了知八正道，不還更受身。 ^n9

佛說此經已，諸比丘聞佛所說，歡喜奉行。^n10
