# 諸法本經

我聞如是： ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「若諸異學來問汝等：『一切諸法以何為本？』汝等應當如是答彼：『一切諸法以欲為本。』
彼若復問：『以何為和？』當如是答：『以更樂為和。』
彼若復問：『以何為來？』當如是答：『以覺為來。』
彼若復問：『以何為有？』當如是答：『以思想為有。』
彼若復問：『以何為上主？』當如是答：『以念為上主。』
彼若復問：『以何為前？』當如是答：『以定為前。』
彼若復問：『以何為上？』當如是答：『以慧為上。』
彼若復問：『以何為真？』當如是答：『以解脫為真。』
彼若復問：『以何為訖？』當如是答：『以涅槃為訖。』 ^n3

是為比丘欲為諸法本，更樂為諸法和，覺為諸法來，思想為諸法有，念為諸法上主，定為諸法前，慧為諸法上，解脫為諸法真，涅槃為諸法訖，是故比丘當如是學。 ^n4

習出家學道心，習無常想，習無常苦想，習苦無我想，習不淨想，習惡食想，習一切世間不可樂想，習死想，知世間好惡，習如是想心；知世間習有，習如是想心；知世間習、滅、味、患、出要如真，習如是想心。 ^n5a

若比丘得習出家學道心者，得習無常想，得習無常苦想，得習苦無我想，得習不淨想，得習惡食想，得習一切世間不可樂想，得習死想，知世間好惡，得習如是想心；知世間習有，得習如是想心；知世間習、滅、味、患、出要如真，得習如是想心者，是謂比丘斷愛除結，正知正觀諸法已，便得苦邊。」 ^n5b

佛說如是，彼諸比丘聞佛所說，歡喜奉行。^n6
