# 阿育王因緣經

如是我聞：一時，佛住王舍城迦蘭陀竹園。 ^n1

爾時，世尊晨朝著衣持缽，共諸比丘僧入城乞食，如偈所說：
身色如金山，端嚴甚微妙，行步如鵝王，面如淨滿月。 ^n2

世尊與眾俱。時，世尊以足踐城門限地，作六種震動，如偈所說：
大海及大地，城郭并諸山，牟尼足所踐，動搖如浪舟。 ^n3

佛變現如是神力。時，諸民人高聲唱言：「奇特未嘗有法，變現神力，如佛世尊！入城示現如是種種未曾有法。」如偈所說：
地下即成平，高地反為下，由佛威神故，
荊棘諸瓦礫，皆悉不復見，聾盲及瘖啞，
即得見聞語，城郭時樂器，不擊妙音出。 ^n4

時，彼世尊光相普照，如千日之焰，如偈所說：
世尊身光明，普照城邑中，民人蒙佛光，涼若栴檀塗。 ^n5

時，世尊順邑而行。時，彼有兩童子，一者上姓，二者次姓，共在沙中嬉戲，一名闍耶，二名毘闍耶，遙見世尊來，三十二大人相莊嚴其體。 ^n6

時，闍耶童子心念言：我當以麥糗，仍手捧細沙，著世尊缽中。時，毘闍耶合掌隨喜，如偈所說：
見大悲世尊，通身一尋光，勇顏睹世尊，
心生大敬信，捧沙即奉施，得離生老際。 ^n7

時，彼童子而發願言：以惠施善根功德，令得一天下一繖蓋王，即於此生得供養諸佛，如偈所說：
牟尼知彼心，及彼意所願，受果增善根，
及福田力故，即以大悲心，受其奉施沙。 ^n8

時，闍耶以此善根，當得為王，王閻浮提，乃至得成無上正覺，故世尊發微笑。 ^n9

爾時，阿難見世尊發微笑，即便合掌向佛，而白佛言：世尊！諸佛世尊阿羅訶三藐三佛陀，非無因緣而能發微笑，今佛世尊以何因緣而發微笑？如偈所說：
世尊離調笑，無上世中尊，齒白如珂玉，最勝今發笑，
勇猛勤精進，無師而自覺，妙言令樂聞，無上柔軟音，
而記彼童子，梵音遠清徹，無上兩足尊，記彼施沙果。 ^n10

爾時，世 尊告阿難曰：如是！如是！如汝所說，諸佛無有因緣亦不發笑，我今笑者，其有因緣，阿難當知，於我滅度百年之後，此童子於巴連弗邑統領一方，為轉輪王，姓孔雀，名阿育，正法治化，又復廣布我舍利，當造八萬四千法王之塔，安樂無量眾生。如偈所說：
於我滅度後，是人當作王，孔雀姓名育，
譬如頂生王，於此閻浮提，獨王世所尊。 ^n11

阿難！取此缽中所施之沙，捨著如來經行處，當行彼處。 ^n12

阿難受教，即取缽沙捨經行處。 ^n13

阿難當知！於巴連弗邑，有王名曰：月護，彼王當生子，名曰：頻頭娑羅，當治彼國，彼復有子，名曰：修師摩。 ^n14

時，彼瞻婆國有一婆羅門女，極為端正，令人樂見，為國所珍，諸相師輩見彼女相，即記彼女，當為王妃，又生二子，一當領一天下，一當出家學道，當成聖跡。 ^n15

時，彼婆羅門聞彼相師所說，歡喜無量，即持其女，詣巴連弗邑，種種莊嚴，莊嚴其體，欲嫁與修師摩王子。相師云：應嫁與頻頭娑羅王，彼女當生福德子，子當紹王基。 ^n16

婆羅門即以其女嫁與此王。王見其女，端正有德，即為夫人。 ^n17

前夫人及諸婇女見是夫人來，作是念言：此女極為端正，國中所珍，王若與彼相娛樂者，棄捨我等，乃至目所不視，諸女輩即使學習剃毛師業，彼悉學已，為王料理鬢髮。 ^n18

料理之時，王大歡喜，即問彼女：汝何所求欲？ ^n19

女啟王言：唯願王心愛念我耳。如是三啟。 ^n20

時，王言：我是剎利灌頂王，汝是剃毛師，云何得愛念汝？ ^n21

彼女白王言：我非是下姓生，乃是高族婆羅門之女，相師語我父云：此女應嫁與國王。是故來至此耳。 ^n22

王言：若然者，誰令汝習下劣之業？ ^n23

女啟王言：是舊夫人及婇女令我學此。 ^n24

王即敕言：自今勿復習下業。王即立為第一夫人，王恒與彼自相娛樂，仍便懷體，月滿生子，生時安隱，母無憂惱，過七日後，立字「無憂」，又復生子，名曰：離憂。無憂者，身體麤澀，父王不大附捉，情所不念。 ^n25

又王欲試二子，呼賓伽羅阿，語婆羅門言：和上觀我諸子，於我滅後，誰當作王。 ^n26

婆羅門言：將此諸子出城金殿園館中，於彼當觀其相，乃至出往彼園。 ^n27

時，阿育王母語阿育言：承王出金殿園館中，觀諸王子，於我滅後，誰當作王，汝今云何不去？ ^n28

阿育啟言：王既不念我，亦復不樂見我。 ^n29

母復言：但往彼所。 ^n30

阿育復啟，母復敕令往，今便往去，願母當送飲食。 ^n31

母言：如是，當出城去。 ^n32

時，出門逢一大臣，名曰：〔阿那羅陀〕，此臣問阿育言：王子今至何所？ ^n33

阿育答言：聞大王出在金殿園館，觀諸王子，於我滅後，誰當作王，今往詣彼。 ^n34

王先敕大臣：若阿育來者，當使其乘老鈍象來，又復老人為眷屬。 ^n35

時，阿育乘是老象，乃至園館中，於諸王子中地坐。時，諸王子各下飲食，阿育母以瓦器盛酪飯，送與阿育，如是諸王子各食飲食。 ^n36

時，父王問師言：此中誰有王相，當紹我位。 ^n37

時，彼相師視諸王子，見阿育具有王相，當得紹位，又作是念：此阿育，王所不應，我若語言當作王者，王必愁憂不樂，即語言：我今總記。 ^n38

王報言：如師所教。 ^n39

師言：此中若有乘好乘者，是人當作王。 ^n40

時，諸王子聞彼所說，各念言：我乘好乘。時，阿育言：我乘老宿象，我得作王。 ^n41

時，王又復語師言：願更為觀授記。 ^n42

師復答言：此中有第一座者，彼當作王。 ^n43

諸王子各相謂言：我坐第一座。阿育言：我今坐地，是我勝座，我當作王。 ^n44

復語師，更為重觀。 ^n45

師又報言：此中上器、上食，此當得王。 ^n46

乃至阿育念言：我有勝乘、勝座、勝食。 ^n47

時，王觀子相畢，便即還宮。時，阿育母問阿育言：誰當作王，婆羅門復記誰耶？ ^n48

阿育啟言：上乘、上座、上器、上食，當作王子；自見當作王，老象為乘，以地為坐，素器盛食，粳米雜酪飯。 ^n49

時，彼婆羅門知阿育當作王，數修敬其母。其母亦重餉婆羅門，即便問言：大王崩後，誰當作王？ ^n50

師答言：此不可說也。如是乃至三問。師言：吾當語汝，慎勿使人知，汝生此子，名曰：阿育，是其人也。 ^n51

夫人白言：我聞此語，歡喜踊躍。若王聞者，於師所不生敬信，師今可還本住處。若子作王者，師當一切得吉利，盡形供養。 ^n52

時，頻頭羅王邊國德叉尸羅反，時，王語阿育：汝將四兵眾，平伐彼國。王子去時，都不與兵甲。 ^n53

時，從者白王子言：今往伐彼國，無有軍仗，云何得平？ ^n54

阿育言：我若為王，善根果報者，兵甲自然來。應發是語時，尋聲地開，兵甲從地而出，即將四兵，往伐彼國。 ^n55

時，彼諸國民人聞阿育來，即平治道路，莊嚴城郭，執持吉瓶之水，及種種供養，奉迎王子，而作是言：我等不反大王及阿育王子，然諸臣輩不利我等，我等是故背違聖化，即以種種供養王子，請入城邑。 ^n56

平此國已，又使至伐佉沙國。時，彼二大力士為王平治道路，推諸山石。又復諸天宣令此國：阿育當王此天下，汝等勿興逆意。彼國王即便降伏，如是乃至平此天下，至於海際。 ^n57

時，修師摩王子出外遊戲，又復遇逢一大臣，臣不修禮法，王子即使人打拍其身。 ^n58

大臣念言：此王子未得王位，用性如是。若得王者，不可而當，又聞阿育得天下，得壞五百大臣，我等相與立阿育為王，領此天下。 ^n59

又，德叉尸羅國反，諸臣共議，令修師摩王子去，王亦應可，即便往彼國，不能降伏。時，父王復得重疾，王語諸臣：吾今欲立修師摩為王，令阿育往至彼國。 ^n60

時，諸臣欲令阿育作王，以黃物塗阿育體及面手腳已，諸臣白王言：阿育王子今得重疾。諸臣便莊嚴阿育，將至王所：今且立此子為王，我等後徐徐當立修師摩為王。 ^n61

時，王聞此語，甚以不喜，憂愁不樂，默然不對。 ^n62

時，阿育心念口言：我應正得王位者，諸天自然來，以水灌我頂，素繒繫首。尋聲諸天即以水灌阿育頂，素繒繫首。 ^n63

時，王見此相貌，極生愁惱，即便命終。 ^n64

阿育王如禮法殯葬父王已，即立〔阿那羅陀〕為大臣。時，修師摩王子聞父崩背，今立阿育為王，心生不忍，即集諸兵，而來伐阿育。 ^n65

阿育王四門中，二門安二力士，第三門安大臣，自守東門。時，〔阿那樓陀〕大臣機關木象，又作阿育王像，像即騎象，安置東門外，又作無煙火坑聚，以物覆之。 ^n66

修師摩既來到時，〔阿那樓陀〕大臣語修師摩王子：欲作王者，阿育在東門，可往伐之，能得此王者，自然得作王。 ^n67

時，彼王子即趣東門，即墮火坑，便即死亡。 ^n68

爾時，有一大力士，名曰：跋陀羅由陀，聞修師摩終亡，厭世，將無量眷屬，於佛法中出家學道，加勤精進，逮得漏盡，成阿羅漢道。 ^n69

阿育王正法治化。時，諸臣輩：我等共立阿育為王故，輕慢於王，不行君臣之禮。王亦自知諸臣輕慢於我。 ^n70

時，王語諸臣曰：汝等可伐花果之樹，植於刺棘。 ^n71

諸臣答曰：未嘗見聞卻除華果而植刺樹，而見除伐刺樹而植果實，乃至王三敕令伐，彼亦不從。 ^n72

爾時，國王忿諸大臣，即持利劍，殺五百大臣。 ^n73

又時，王將婇女眷屬，出外園中遊戲，見一無憂樹，華極敷盛，王見已，此華樹與我同名，心懷歡喜，王形體醜陋，皮膚麤澀，諸婇女輩，心不愛王，憎惡王故，以手毀折無憂華樹，王從眠覺，見無憂樹華狼藉在地，心生忿怒，繫諸婇女，以火燒殺，王行暴惡，故曰：暴惡阿育王。 ^n74

時，〔阿那羅陀〕大臣白王言：王不應為是法，云何以手自殺人？諸臣婇女，王今當立屠殺之人，應有所殺，以付彼人。 ^n75

王即宣教立屠殺者。彼有一山，名曰：「耆梨」，中有一織師家，織師有一子，亦名：「耆梨」，兇惡撾打繫縛小男小女，及捕水陸之生，乃至拒逆父母，是故世人傳云：「兇惡耆梨子」。 ^n76

時，王諸使語彼：汝能為王斬諸兇人不？ ^n77

彼答曰：一切閻浮提有罪者，我能淨除，況復此一方？ ^n78

時，諸使輩還啟王言：彼人已得兇惡者。 ^n79

王言：覓將來也。 ^n80

諸使呼彼，彼答言：小忍，先奉辭父母，具說上事。 ^n81

父母言：子不應行是事，如是三敕。彼生不仁之心，即便殺父母已，然後乃至。 ^n82

諸使問曰：何以經久不速來也。時，彼兇惡具說上事，諸使者以是事具啟王。 ^n83

王即敕彼：我所有罪人，事應至死，汝當知之。 ^n84

彼啟王言：為我作舍。 ^n85

王乃至為其作舍屋室，極為端嚴，唯開一門，門亦極精嚴，於其中間，作治罪之法羅列，狀如地獄，彼獄極為勝好。 ^n86

時，彼兇人啟王言：今從王乞願。若人來入此中者，不復得出。 ^n87

王答言：如汝所啟乞願，當以與汝。 ^n88

時，彼屠主往詣寺中，聽諸比丘說地獄事。時，有比丘講地獄經，有眾生生地獄者，地獄即執彼罪人，以熱鐵鉗鉗開其口，以熱鐵丸著其口中，次融銅灌口，次復鐵斧斬截其體，次復杻械枷鎖檢繫其身，次復火車鑪炭，次復鐵鑊，次復灰河，次復刀山劍樹，具如《天五使經》所說。 ^n89

彼屠主具聞比丘說是諸事，開其住處，所作治罪之法如彼所說，案此法而治罪人。 ^n90

又一時，商主將其婦入於大海，入海時，婦便生子，名曰：為海。如是在海十有餘年，採諸重寶，還到本鄉，道中值五百賊，殺於商主，奪彼寶物。爾時，商主之子見父傷死，及失寶物，厭世間苦故，於如來法中出家學道，還其本土，遊行諸國，次至巴連弗邑，過此夜已，晨朝著衣持缽，入城次第乞食，誤入屠殺舍中。 ^n91

時，彼比丘遙見舍裏，見火車鑪炭等治諸眾生，如地獄中，尋生恐怖，衣毛皆豎，便欲出門。 ^n92

時，兇惡即往執彼比丘言：入此中者，無有得出，汝今於此而死。 ^n93

比丘聞其所說，心生悲毒，泣淚滿目。 ^n94

兇主問曰：汝云何如小兒啼？ ^n95

爾時，比丘以偈答曰：
我不恐畏死，志願求解脫，所求不成果，是故我啼泣，
人身極難得，出家亦復然，遇釋師子王，自今不重睹。 ^n96

爾時，兇主語比丘曰：汝今必死，何所憂惱？ ^n97

比丘復以哀言答云：乞我少時生命，可至一月。 ^n98

彼兇不聽，如是日數漸減，止於七日，彼即聽許。 ^n99

時，此比丘知將死不久，勇猛精進，坐禪息心，終不能得道，至於七日。 ^n100

時，王宮內人有事至死，送付兇惡之人，令治其罪，兇主將是女人著臼中，以杵擣之，令成碎末。 ^n101

時，比丘見是事，極厭惡此身，嗚呼，苦哉，我不久亦當如是，而說偈言：
嗚呼大悲師，演說正妙法，此身如聚沫，於義無有實，
向者美女色，今將何所在，生死極可捨，愚人而貪著，
係心緣彼處，今當脫鎖木，令度三有海，畢竟不復生，
如是勤方便，專精修佛法，斷除一切結，得成阿羅漢。 ^n102

時，彼凶惡人語此比丘，期限已盡。 ^n103

比丘問曰：我不解爾之所說。 ^n104

彼兇答曰：先期七日，今既已滿。 ^n105

比丘以偈答曰：
我心得解脫，無明大黑闇，斷除諸有蓋，以殺煩惱賊，
慧日今已出，鑒察心意識，明了見生死，今者愍人時，
隨順修聖法，我今此身骸，任爾之所為，無復有吝惜。 ^n106

爾時，彼兇主執彼比丘著鐵鑊油中，足與薪火，火終不然，假使然者，或復不熱，兇主見火不然，打拍使者，而自然火，火即猛盛，久久，開鐵鑊蓋，見彼比丘鐵鑊中蓮華上坐，生希有心，即啟國王。 ^n107

王即便嚴駕，將無量眾，來看比丘。 ^n108

時，彼比丘調伏時至，即身昇虛空，猶如鴈王，示種種變化，如偈所說：
王見是比丘，身昇在虛空，心懷大歡喜，合掌觀彼聖，
我今有所白，意中所不解，形體無異人，神通未曾有。
為我分別說，修習何等法，令汝得清淨，為我廣敷演，
令得勝妙法，我了法相已，為汝作弟子，畢竟無有悔。 ^n109

時，彼比丘而作是念：我今伏是王，多有所導，攝持佛法，當廣分布如來舍利，安樂無量眾生，於此浮閻浮提，盡令信三寶，以是因緣故，自顯其德，而向王說偈言：
我是佛弟子，逮得諸漏盡，又復是佛子，不著一切有，
我今已調伏，無上兩足尊，息心得寂靜，生死大恐怖，
我今悉得脫，有離三有縛，如來聖法中，獲得如是利。 ^n110

時，阿育王聞彼比丘所說，於佛所生大敬信，又白比丘言：佛未滅度時，何所記說。 ^n111

比丘答言：佛記大王，於我滅後，過百歲之時，於巴連弗邑，有三億家，彼國有王，名曰：阿育，當王此閻浮提，為轉輪王，正法治化，又復廣布我舍利，於閻浮提立八萬四千塔，佛如是記大王，然大王今造此大地獄，殺害無量民人，王今宜應慈念一切眾生，施其無畏，令得安隱，佛之所記大王者，王當如法修行，而說偈言：
當行哀愍心，莫惱諸群生，當修習佛法，廣布佛舍利。 ^n112

時，彼阿育王於佛所極生敬信，合掌向比丘作禮，我得大罪，今向比丘懺悔，我之所作甚為不可，願為佛子，受我懺悔，捨心勿復責，我愚人今復歸命，而說偈言：
我今歸依佛，無上勝妙法，比丘諸眾尊，我今盡命歸，
我今當勇猛，奉受世尊敕，於此閻浮提，普立諸佛塔，
種種諸供養，懸繒及幡幢，莊嚴世尊塔，妙麗世希有。 ^n113

時，彼比丘度阿育王已，乘空而化。 ^n114

時，王從地獄出，兇主白王言：王不復得去。 ^n115

王曰：汝今欲殺我耶？ ^n116

彼曰：如是。 ^n117

王曰：誰先入此中？ ^n118

答曰：我是。 ^n119

王曰：若然者，汝先應取死。 ^n120

王即敕人，將此兇主著作膠舍裏，以火燒之，又敕壞此地獄，施眾生無畏。時，王欲建舍利塔，將四兵眾，至王舍城，取阿闍世王佛塔中舍利，遷復修治此塔，與本無異，如是取七佛塔中舍利，至羅摩村中。 ^n121

時，諸龍王將是王入龍宮中，王從龍索舍利供養，龍即與之，王從彼而出，如偈所說：
羅摩羅村中，所有諸佛塔，龍王所奉事，守護而供養，
王從龍索分，諸龍開懷與，即持此舍利，漸進於餘方。 ^n122

時，王作八萬四千金、銀、琉璃、頗梨篋，盛佛舍利，又作八萬四千四寶瓶，以盛此篋，又作無量百千幡幢繖蓋，使諸鬼神各持舍利供養之具，敕諸鬼神言：於閻浮提，至於海際，城邑聚落滿一億家者，為世尊立舍利塔。 ^n123

時，有國名：著叉尸羅，三十六億家，彼國人語鬼神言：三十六篋舍利與我等，起立佛塔。王作方便，國中人少者，令分與彼，令滿家數，而立為塔。 ^n124

時，巴連弗邑有上座，名曰：耶舍。 ^n125

王詣彼所，白上座曰：我欲一日之中，立八萬四千佛塔，遍此閻浮提，意願如是。如偈讚曰：
大王名阿育，於先八塔中，各取其舍利，於此閻浮提，
建立諸佛塔，八萬及四千，縱廣殊妙勝，一日都使畢。 ^n126

時，彼上座白王言：善哉！大王！剋後十五日月食時，令此閻浮提起諸佛塔。 ^n127

如是乃至一日之中，立八萬四千塔，世間民人，興慶無量，共號名曰：法阿育王，如偈讚曰：
王聖種孔雀，安樂世間人，於此閻浮提，建立勝妙塔，
本名為惡王，今造勝妙業，共號名法王，相傳至於後。 ^n128

王已建八萬四千塔，歡喜踊躍，將諸群臣往詣雞雀精舍，白耶舍上座曰：更有比丘，佛所授記，當作佛事不？我當往詣彼所供養恭敬。 ^n129

上座答曰：佛臨般涅槃時，降伏阿波羅龍王、陶師旃陀羅、瞿波梨龍，詣摩偷羅國，告阿難曰：於我般涅槃後，百世之中，當有長者，名瞿多，其子名曰：優波崛多，當出家學道，無相佛教授於人，最為第一，當作佛事。佛告阿難曰：遙見彼山不？阿難白佛：見也，世尊！佛告阿難：此山名優留曼茶，是阿蘭若處，名：那茶婆低，隨順寂靜。而偈讚曰：
優波崛比丘，教授最第一，名聞振四方，最勝之所記，
於我滅度後，當得作佛事，度諸眾生類，其數無有限。 ^n130

時，王問上座曰：尊者優波崛今已出世不？ ^n131

上座答曰：已出世，出家學道，降伏煩惱，是阿羅漢，共諸無量比丘眷屬一萬八千，住在優留曼茶山中阿蘭若處，哀愍眾生，如佛說淨妙法，度無量諸天及人，令入甘露城。 ^n132

王聞已，歡喜踊躍，即敕群臣，速辦嚴駕，將無量眷屬往詣彼所，修敬供養優波崛多。 ^n133

時，臣白王言：彼聖既在王國，宜當遣信奉迎之，彼自當來。 ^n134

王答臣曰：不宜遣信至彼所，應當自往，彼不宜來也，而說偈曰：
汝得金剛舌，那能不斷壞，諫我莫往彼，親近田舍人。 ^n135

王即遣信，往彼尊者所言：某日當來尊所。 ^n136

時，尊者思惟。若王來者，無量將從，受諸大苦，逼殺害微蟲、聚落人民，作是念已，答使者曰：我當自往詣王所。 ^n137

時，王聞尊者自來，歡喜踊躍，從摩偷羅至巴連弗邑，於其中間，開安舟航，於航懸諸幢蓋。時，尊者優波崛愍念王故，將一萬八千阿羅漢眾，隨於水道徑至王國。 ^n138

時，國中人啟王言：尊者優波崛將一萬八千比丘眾來至。 ^n139

王聞，大歡喜踊躍，即脫瓔珞，價直千萬，而授與之。王將諸大臣眷屬，即出往尊者所，為下食，五體投地，向彼作禮，長跪合掌，而作是言：我今領此閻浮提，受於王位，不以為喜，今睹尊者，躍踊無量，如來弟子，乃能如是，如睹於佛，而說偈言：
寂滅已度世，汝今作佛事，世間愚癡滅，如日照佛世，
為世作導師，說法中第一，眾生可依怙，我今大歡喜。 ^n140

時，王敕使者宣令國界，尊者優波崛比丘今來此國，如是唱言：
欲得富貴者，遠離貧窮苦，常處天上樂，解脫涅槃者，
當值優波崛，修敬今供養，未見諸佛者，今睹優波崛。 ^n141

時，王嚴飾國界，平治道路，懸繒幡蓋，燒香散華，及諸伎樂，舉國人民皆出奉迎尊者優波崛，供養恭敬。 ^n142

爾時，尊者優波崛白王言：大王！當以正法治化，哀愍眾生，三寶難遇，於三寶中，常以供養恭敬，修念讚歎，廣為人說。
所以者何？如來、應供、等正覺知人見人，常為記說：我之正法，寄在國王，及我比丘僧等；而說偈曰：
世雄人中尊，正勝妙大法，寄付於大王，及我比丘僧。 ^n143

時，王白優波崛曰：我已建正法，而說偈曰：
我已造諸塔，莊嚴諸國界，種種興供養，幡幢及諸寶，
廣布佛舍利，遍於閻浮提，我興如是福，意願悉已滿，
自身及妻兒，珍寶及此地，今已悉捨施，供養賢聖塔。 ^n144

時，尊者優波崛讚王言：善哉！善哉！大王應行如是法，而說偈言：
捨身及財命，世世無所憂，受福無有窮，必得無上覺。 ^n145

時，王請尊者優波崛入城，設種種座，請尊者就座，眾僧令往雞雀精舍，白尊者曰：尊者顏貌端正，身體柔軟，而我形體醜陋，肌膚麤澀。 ^n146

尊者說偈曰：
我行布施時，淨心好財物，不如王行施，以沙施於佛。 ^n147

時，王以偈報曰：
我於童子時，布施於沙土，今獲果如是，何況餘妙施。 ^n148

尊者復以偈讚曰：
快哉善大王，布施諸沙土，無上福田中，植果無窮盡。 ^n149

時，阿育王告諸大臣，我以沙布施於佛，獲其果報如是，云何而不修敬於世尊？王復白優波崛言：尊者！示我佛所說法、遊行處所，當往供養禮拜，為諸後世眾生攝受善根，而說偈言：
示我佛說法，諸國及住處，供養當修敬，為後眾生故。 ^n150

尊者言：善哉！善哉！大王能發妙願，我當示王處所，為後眾生。 ^n151

時，王將四兵軍眾，及持種種供養香華、幡幢及諸伎樂，便將尊者發去。 ^n152

尊者〔至〕隆頻林〔言〕：此是如來生處。而說偈言：
如來初生處，生時行七步，顧視諸四方，舉手指天上，
我今最後生，當得無上道，天上及於人，我為無上尊。 ^n153

時，王五體投地，供養禮拜，即立佛塔。 ^n154

尊者白王言：大王欲見諸天見佛生時行七步處不？ ^n155

王白言：願樂欲見。 ^n156

時，尊者舉手，指摩耶夫人所攀樹枝，而告彼樹神曰：樹神，今現。令王見之，生大歡喜，尋聲即見，住尊者邊，而作是言：何所教敕？我當奉行。 ^n157

尊者語王言：此神見佛生時。 ^n158

王以偈問神曰：
汝見嚴飾身，生時青蓮華，足行於七步，口中有所說。 ^n159

神以偈答曰：
我見相好身，生時二足尊，舉足行七步，口中有所說，
於諸天人中，我為無上尊。 ^n160

時，王問神言：佛生有何瑞應？ ^n161

神答言：我不能宣說妙勝諸事，今略說少分：
光明能徹照，身體具相好，令人喜樂見，感動於天地。 ^n162

時，王聞神所說歡喜，施十萬兩珍寶而去。 ^n163

又將王入城裏，語言：此處菩薩現三十二相、八十種好，莊嚴其體紫磨金色。時，王向此處作禮，興種種供養。 ^n164

又將王至天寺中，語王言：太子生時，令向彼神禮；時，諸神悉禮菩薩。時，諸民人為菩薩立名，今是天中天。時，王復以種種供養。 ^n165

又將示處語王言：此處父王以菩薩示諸婆羅門，瞻其相德，王復種種供養。 ^n166

又示：此處菩薩學堂，此處學乘象，此處學乘馬、乘車、弓弩，如是學一切伎術處，此處是菩薩治身，此處菩薩六萬夫人遊戲處，此處菩薩見老、病、死人，此處菩薩坐閻浮提樹下，坐禪得離欲，樹影不離身，父王向其作禮，此處菩薩將百千天神，出城而去，此處菩薩脫瓔珞，與車匿遣馬還國，而說偈曰：
菩薩於此處，脫瓔珞及冠，授與於車匿，
遣馬還於國，獨行無有侶，便入學道山。 ^n167

又此處菩薩從獵師，易袈裟衣，被此衣已，而為出家，此處是仙人所稽請處，此處瓶沙王與菩薩半國處，此處問優藍弗仙人，此處菩薩六年苦行，如偈所說：
苦行於六年，極受諸苦惱，知此非真道，棄捨所習行。 ^n168

此處二女奉菩薩乳糜，如偈所說：
大聖於此中，受二女乳糜，從此而起去，往詣菩提樹。 ^n169

此處迦梨龍讚歎菩薩，如偈所說：
此處迦梨龍，讚歎諸菩薩，當隨古時道，證無上妙果。 ^n170

時，王向尊者而說偈曰：
我今欲見龍，彼龍見佛者，從此趣菩提，證得勝妙果。 ^n171

時，尊者以手指龍宮，語曰：迦梨龍王！汝以見佛，今當現身。 ^n172

時，龍王尋聲即出，住在尊前，合掌白言：何所教敕？ ^n173

時，尊者語王曰：此龍王見佛，讚歎如來。 ^n174

時，王合掌向龍，而說偈曰：
汝見金剛身，我師無疇匹，面如淨滿月，
為我說彼德，十力之功德，往詣道場時。 ^n175

時，龍王以偈答曰：
我今當演說，足踐於地時，大地六種動，
光耀倍於日，遍照三千界，而趣菩提樹。 ^n176

時，王如是等處處種種供養，及立塔廟。 ^n177

時，尊者將王至道樹下，語王曰：此樹，菩薩摩訶薩以慈悲三昧力破魔兵眾，得阿耨多羅三藐三菩提，而說偈言：
牟尼牛王尊，於此菩提樹，降伏惡魔軍，
得勝菩提果，天人中特尊，無能與等者。 ^n178

時，王捨無量珍寶，種種供養，及起大塔廟。 ^n179

此處四天王各持一缽，奉上於佛，合為一缽，此處於賈客兄弟所受諸飯食，此處如來詣波羅奈國時，阿時婆外道問佛，此處仙人園鹿野苑，如來於中為五比丘三轉十二行法輪，而說偈言：
此處鹿野苑，如來轉法輪，三轉十二行，五人得道跡。 ^n180

時，王於是處興種種供養，及立塔廟。 ^n181

此處如來度優樓頻螺迦葉等仙人為道，此處如來為瓶沙王說法；王得見諦，及無量民人、諸天得道；此處如來為天帝釋說法，帝釋及八萬諸天得道；此處如來示大神力，種種變化；此處如來至天上，為母說法，將無量天眾，下於人間。 ^n182

王復種種供養，及立塔廟。 ^n183

時，尊者語阿育王，至鳩尸那竭國，言：此處如來具足作佛事畢，於無餘般涅槃而般涅槃，而說偈言：
度脫諸天人，修羅龍夜叉，建立無盡法，佛事既已終，
於有得寂滅，大悲入涅槃，如薪盡火滅，畢竟得常住。 ^n184

時，王聞是語，憂惱迷悶擗地。時，諸臣輩以水洗心面，良久得穌，啼泣涕零，如是乃至興種種供養，立大塔廟。 ^n185

時，王復白尊者曰：我意願欲得見佛諸大弟子佛之所記者，欲供養彼舍利，願為示之。 ^n186

時，尊者白王言：善哉！善哉！大王能發如是妙心。 ^n187

時，尊者將王至舍衛國，入祇桓精舍，以手指塔，此是尊者舍利弗塔，王當供養。 ^n188

王曰：彼有何功德？ ^n189

尊者曰：是第二法王，隨轉法輪，而說偈言：
一切眾生智，比於舍利弗，十六之一分，以除如來智，
如來轉法輪，是則能隨轉，彼有無量德，誰復能宣說。 ^n190

時，王生大歡喜，捨十萬兩珍寶，供養其塔，而說偈言：
我禮舍利弗，解脫諸恐怖，名稱普於世，智慧無有等。 ^n191

次，復示大目揵連塔，王應供養此塔。 ^n192

王復問曰：彼有何功德？尊者答曰：是神足第一，以足指踐地，地即震動，至於天宮，降伏難陀跋難陀龍王，而說偈曰：
以足指動地，至於帝釋宮，神足無與等，誰能盡宣說，
二龍王兇暴，見者莫不怖，彼於神足力，降伏息瞋恚。 ^n193

時，王捨十萬兩珍寶，供養此塔，以偈讚曰：
神足中第一，離於老病死，有如是功德，今禮目揵連。 ^n194

次，復示摩訶迦葉塔，語王言：此是摩訶迦葉塔，應當供養。 ^n195

王問曰：彼有何功德？ ^n196

答曰：彼少欲知足，頭陀第一，如來施以半座及僧伽梨衣，愍念眾生，興立正法，即說偈曰：
功德田第一，愍念貧窮類，著佛僧伽梨，
能建於正法，彼有如是德，誰能具宣說。 ^n197

時，王捨十萬兩珍寶，供養是塔，以偈讚曰：
常樂於寂靜，依止林藪間，少欲知足富，今禮大迦葉。 ^n198

次，復示尊者薄拘羅塔，此是薄拘羅塔，應當供養。 ^n199

王問曰：彼有何功德？尊者答曰：彼無病第一，乃至不為人說一句法，寂然無言。 ^n200

王曰：以一錢供養。 ^n201

諸臣白王，功德既等，何故於此供養一錢？ ^n202

王告之曰：聽吾所說：
雖除無明癡，智慧能鑒察，雖有薄拘名，於世何所益？ ^n203

時，彼一錢還來至王所。時，大臣輩見是希有事，異口同音讚彼：嗚呼！尊者！少欲知足，乃至不須一錢！。 ^n204

復示阿難塔，語王言：此是阿難塔，應當供養。 ^n205

王曰：彼有何功德？ ^n206

答曰：此人是侍佛者，多聞第一，選集佛經，而說偈曰：
奉持牟尼缽，念至能決斷，多聞之大海，辯才柔軟音，
能悅天人眾，善知三佛心，一切悉明了，功德之寶篋，
最勝所稱歎，降伏煩惱諍，如是等功德，應當修供養。 ^n207

王即捨百億兩珍寶，而供養其塔。 ^n208

時，諸臣白王言：何故於此布施供養皆悉勝前。 ^n209

王曰：聽吾所說心中所以：
如來之體身，法身性清淨，彼悉能奉持，是故供養勝，
法燈常存世，滅此愚癡冥，皆由從彼來，是故供養勝，
如大海之水，牛跡所不容，如是佛智海，餘人不能持，
唯有阿難尊，一聞悉受持，終無忘失時，是故供養勝。 ^n210

爾時，王如是種種供養，向尊者合掌，而作是言：
我今受此形，不復負此身，修無量功德，今為人中主，
我今取堅實，造立諸塔廟，莊嚴在於世，如星莊嚴月，
奉佛弟子法，應行諸禮節，我今悉已作，稽首尊者足，
蒙尊者恩力，今見勝妙事，快獲大善利，從是分別法。 ^n211

爾時，王供養上種種事，恒偏至菩提道場樹，此樹下如來得阿耨多羅三藐三菩提，世間希有珍寶供養之事，供養菩提樹。 ^n212

時，王夫人名曰：低舍羅絺多，夫人作是念：王極愛念於我，我亦念王，王今捨我去，持諸珍寶至菩提樹間，我今當作方便殺是菩提樹，樹既枯死，葉便凋落，王當不復往，彼可與我常相娛樂；即喚咒師，語咒師言：汝能殺菩提樹不？ ^n213

彼答曰：能，與我千兩金。 ^n214

時，夫人即與千兩金錢，咒師往菩提樹間，以咒咒樹以綖繫樹。時，樹漸漸枯死，葉即萎落，未即枯死，其葉凋落，白夫人曰：復應以熱乳澆樹，乃可令枯。 ^n215

夫人白王：我今欲以乳供養菩提樹。 ^n216

王曰：隨卿意耶！ ^n217

如是乃至以熱乳澆之，樹即枯燥。時，諸夫人白王言：菩提樹忽然枯死，葉葉變落，而說偈言：
如來所依樹，名曰菩提者，於是得正覺，具足一切智，
大王今當知，是樹今枯死，葉色亦變異，不知何以故。 ^n218

時，王聞是語，即迷悶擗地，諸人輩以水澆王心面，良久而穌，即便泣淚言：
我見菩提樹，便見於如來，今聞彼樹死，我今亦隨沒。 ^n219

時，彼夫人見王憂愁不樂，而白王言：主勿憂惱，我當喜悅王心。 ^n220

王曰：若無彼樹，我命亦無，如來於彼樹得阿耨多羅三藐三菩提，彼樹既無，我何用活耶？ ^n221

夫人聞王決定語，還復以冷乳灌菩提樹下，彼樹尋復更生。 ^n222

王聞以乳溉灌樹還得生，日日送千瓮乳溉灌其本，樹還復如先。諸夫人輩白王言：菩提樹今復如先，無復有異。 ^n223

時，王聞已，即生歡喜，詣菩提樹下，睹於菩提樹，目不暫捨，而說偈言：
諸王所未作，瓶沙持國者，我今應供養，我今浴菩提，
諸乳及香水，華香及塗香，當復供養僧，賢聖五部眾。 ^n224

時，王各辦四寶瓮，金、銀、琉璃、頗梨，盛諸香乳，及諸香湯，持種種飲食，幡幢、寶蓋各有千種，及種種花香伎樂，受持八支齋布薩，著白淨衣服，執持香鑪，在於殿上，向四方作禮，心念口言：如來賢聖弟子在諸方者，憐愍我故，受我供養，而說偈言：
如來賢聖子，正順寂諸根，離諸三界欲，諸天應供養，
今當悉來集，受我微心惠，哀愍副我意，令法種增長，
常樂於寂止，解脫諸所著，如來之真子，從法而化生，
諸天所供養，哀愍於我故，今當悉來集，副我之微意，
諸聖在處處，罽賓多波婆，大林離波多，阿耨大池邊，
江河山藪間，如是一切處，諸聖在中者，今當悉來集，
哀愍於我故，副我之微意，又在於天上，尸梨沙宮殿，
香山石室中，神通具足者，今當悉來集，哀愍於我故。 ^n225

時，王如是語時，三十萬比丘悉來集，彼大眾中十萬是阿羅漢，二十萬是學人及凡夫比丘，上座之座無人坐。 ^n226

時，王問諸比丘：上座之座，云何而無人坐？ ^n227

時，彼大眾中有一比丘，名曰：耶舍，是大阿羅漢，具足六通，白王言：此座上座之座，餘者豈敢於中而坐。 ^n228

王復問曰：於尊者所，更有上座耶？ ^n229

尊者答曰：更有上座，大王！佛之所說，名曰：賓頭盧，是上座，應坐此處。 ^n230

王大歡喜，而作是言：於中有比丘見佛者不？ ^n231

尊者答曰：有也，大王！賓頭盧者，猶故在世。 ^n232

王復白曰：可得見彼比丘不？ ^n233

尊者曰：大王！不久當見，尋當來至。 ^n234

時，王生大歡喜，而說偈言：
我今快得利，攝受於我故，令我自目見，尊者賓頭盧。 ^n235

時，尊者賓頭盧將無量阿羅漢，次第相隨，譬如鴈王乘虛而來，在於上座處坐，諸比丘僧各修禮敬，次第而坐。 ^n236

時，王見尊者賓頭盧頭髮皓白，辟支佛體，頭面禮足，長跪合掌，睹尊者顏貌，而說偈言：
我今之王位，統領閻浮提，不以為歡喜，今得見尊者，
我今見尊者，便是見生佛，心懷大踊躍，勝見於王位。 ^n237

復白尊者曰：尊者見世尊耶？三界所尊仰。 ^n238

時，尊者賓頭盧以手舉眉毛，視王而言：
我見於如來，於世無譬類，身作黃金色，三十二相好，
面如淨滿月，梵音聲柔軟，伏諸煩惱諍，常處於寂滅。 ^n239

王復問曰：尊者何處見佛？ ^n240

尊者曰：如來將五百阿羅漢，俱初在王舍城安居，我爾時亦復在中，而說偈言：
大牟尼世尊，離欲相圍遶，在於王舍城，結於夏三月，
我時在彼眾，恒住如來邊，大王今當知，我目見真佛。 ^n241

又復，佛住舍衛國時，如來大作神力，種種變化，作諸佛形，滿在諸方，乃至阿迦尼吒天，我爾時亦在於中，見如來種種變化神通之相，而說偈言：
如來神通力，降伏諸外道，佛遊於十方，我親見彼相。 ^n242

又復，如來在天上與母說法時，我亦在於中，與母說法竟，將諸天眾從天上來，下僧迦奢國。時，我見此二事，天人受福樂，優波羅比丘尼化作轉輪聖王，將無量眷屬，乘空而來，詣世尊所，我亦見此，而說偈言：
如來在天上，於彼結夏坐，我亦在於中，牟尼之眷屬。 ^n243

又復，世尊住舍衛國，五百阿羅漢俱。時，給孤獨長者女適在於富樓那跋陀那國。時，彼女請佛及比丘僧。時，諸比丘各乘空而往彼，我爾時以神力合大山，往彼受請。時世尊責我：汝那得現神足如是，我今罰汝，常在於世，不得取涅槃，護持我正法，勿令滅也。而說偈曰：
世尊受彼請，五百比丘俱，時我以神力，挑大山而去，
世尊責罰我，住世未滅度，護持我正法，勿令法沒盡。 ^n244

又復，如來將諸比丘僧入城乞食。時，王共二童子沙土中戲，逢見佛來，捧於塵沙，奉上於佛。時，世尊記彼童子：於我滅度百歲之後，此童子於巴連弗邑當受王位，領閻浮提，名曰：阿育，當廣布我舍利，一日之中，當造八萬四千塔；今王身是也，我爾時亦在於中，而說偈曰：
王於童子時，以沙奉上佛，佛記於王時，我亦親在中。 ^n245

時，王白尊者曰：尊者今住在何處？ ^n246

尊者答王曰：在於北山，山名揵陀摩羅，共諸同梵行僧。 ^n247

王復問曰：有幾眷屬？ ^n248

尊者答：六萬阿羅漢比丘。尊者曰：王何須多問？今當施設供養於僧，食竟，使王歡喜。 ^n249

王言：如是，尊者！然我今先當供養佛念所覺菩提之樹，然後香美飲食施設於僧，敕諸群臣，唱令國界，王今捨十萬兩金，布施眾僧，千瓮香湯，溉灌菩提樹，集諸五眾。 ^n250

時，王子名曰：拘那羅，在王右邊，舉二指而不言說，意欲二倍供養，大眾見之，皆盡發笑。王亦發笑，而語言：嗚呼！王子，乃有增益功德供養。王復言：我復以三十萬兩金供養眾僧，復加千瓮香湯，洗浴菩提樹。 ^n251

時，王子復舉四指，意在四倍。時，王瞋恚，語臣曰：誰教王子作是事，與我興競。 ^n252

臣啟王言：誰敢與王興競，然王子聰慧利根，增益功德，故作是事耳。 ^n253

時，王右顧視王子，白上座曰：除我庫藏之物，餘一切物，閻浮提夫人、婇女、諸臣、眷屬，及我拘那羅子，皆悉布施賢聖眾僧，唱令國界，集諸五眾，而說偈曰：
除王庫藏物，夫人及婇女，臣民一切眾，
布施賢聖僧，我身及王子，亦復悉捨與。 ^n254

時，王、上座及比丘僧，以瓮香湯洗浴菩提樹。時，菩提樹倍復嚴好，增長茂盛，以偈頌曰：
王浴菩提樹，無上之所覺，樹增於茂盛，柯條葉柔軟。 ^n255

時，王及諸群臣生大歡喜。時，王洗浴菩提樹已，次復供養眾僧。 ^n256

時，彼上座耶舍語王言：大王！今大有比丘僧集，當發淳信心供養。 ^n257

時，王從上至下，自手供養。 ^n258

時，彼有二沙彌，得食已，各以糗團歡喜丸，更互相擲，王見即笑而言：此沙彌作小兒戲。供養訖已，王還上座前立。 ^n259

上座語王言：王莫生不信敬心。 ^n260

王答上座，無有不敬心，然見二沙彌作小兒戲，如世間小兒，以土團更互相擲，如是二沙彌以糗團、以歡喜丸，更互相擲。 ^n261

上座白王言：彼二沙彌是俱解脫阿羅漢，更相奉食。 ^n262

王聞是已，增其信心，而作是念：此二沙彌能展轉相施，我今亦當於一切僧人施絹、劫貝。 ^n263

時，二沙彌知王心所念，二沙彌共相謂言：令王倍增敬信，一沙彌持鑊授與王，一沙彌授以染草。 ^n264

王問彼沙彌，用作何等？ ^n265

二沙彌白王言：王因我故，施與眾僧絹及劫貝，我欲令大王染成其色，施與眾僧。 ^n266

時，王作是念：我雖心念，口未發言，此二達士得他心智，而知我心。王即稽首敬禮眾僧，而說偈言：
孔雀之族姓，內外親眷屬，因此惠施故，
悉皆獲大利，遭值良福田，歡喜應時施。 ^n267

時，王語沙彌言：我因汝等施僧衣，施僧衣已，復以三衣并四億萬兩珍寶，嚫五部眾嚫願已，復以四十億萬兩珍寶，贖取閻浮提宮人、婇女，及太子、群臣。 ^n268

阿育王所作功德，無量如是。
(印--)(光附錄卷第一)^n269
