# 摩訶迦經

如是我聞：一時，佛住菴羅聚落菴羅林中，與眾多上座比丘俱。 ^n1

時有質多羅長者，詣諸上座所，稽首禮足，退坐一面，白諸上座比丘言：「唯願諸尊，於牛牧中受我請食！」 ^n2

時諸上座，默然受請。 ^n3

質多羅長者，知諸上座默然受請已，即自還家。星夜備具種種飲食，晨朝敷座，遣使白諸上座：「時到。」 ^n4

諸上座著衣持缽，至牛牧中，質多羅長者舍，就座而坐。 ^n5

時質多羅長者，自手供養種種飲食。食已，洗缽，澡嗽畢，質多羅長者敷一卑床，於上座前坐聽法。 ^n6

時諸上座，為長者說種種法，示、教、照、喜；示、教、照、喜已，從座起去。質多羅長者，亦隨後去。 ^n7

諸上座食諸酥、酪、蜜飽滿，於春後月，熱時行路悶極。 ^n8

爾時，有一下座比丘，名摩訶迦，白諸上座：「今日大熱，我欲起雲雨微風，可爾不？」 ^n9

諸上座答言：「汝能爾者，佳！」 ^n10

時摩訶迦即入三昧，如其正受，應時雲起，細雨微下，涼風亹亹，從四方來。至精舍門，尊者摩訶迦語諸上座言：「所作可止？」 ^n11

答言：「可止。」 ^n12

時尊者摩訶迦，即止神通，還於自房。 ^n13

時質多羅長者作是念：「最下座比丘，而能有此大神通力，況復中座及與上座！」 ^n14

即禮諸上座比丘足，隨摩訶迦比丘，至所住房，禮尊者摩訶迦足，退坐一面，白言：「尊者！我欲得見尊者過人法，神足現化！」 ^n15

尊者摩訶迦言：「長者！勿見恐怖。」如是三請，亦三不許。 ^n16

長者〔猶〕復重請：「願見尊者神通變化！」 ^n17

尊者摩訶迦語長者言：「汝且出外，取乾草木積聚已，以一張氈覆上。」 ^n18

質多羅長者即如其教，出外聚薪成〔積〕，來白尊者摩訶迦：「薪〔積〕已成，以氈覆上。」 ^n19

時尊者摩訶迦，即入火光三昧，於戶鉤孔中出火焰光，燒其〔積〕薪都盡，唯白氈不然，語長者言：「汝今見不？」 ^n20

答言：「已見，尊者！實為奇特！」 ^n21

尊者摩訶迦語長者言：「當知此者，皆以不放逸為本，不放逸集、不放逸生、不放逸轉。不放逸故，得阿耨多羅三藐三菩提。是故長者！此及餘功德，一切皆以不放逸為本，不放逸集、不放逸生、不放逸轉。不放逸故，得阿耨多羅三藐三菩提，及餘道品法。」 ^n22

質多羅長者白尊者摩訶迦：「願常住此林中，我當盡壽〔供養〕衣被，飲食，隨病湯藥。」 ^n23

尊者摩訶迦有行因緣故，不受其請。 ^n24

質多羅長者聞說法已，歡喜隨喜，即從座起，作禮而去。 ^n25

尊者摩訶迦不欲令供養利障罪故，即從座起去，遂不復還。^n26
