# 三○五

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「昔者，釋提桓因告三十三天曰：『若諸賢與阿須倫共鬥時，設阿須倫不如，諸天得勝者，汝等捉毗摩質多羅阿須倫，將來至此，身為五繫。』 ^n3

是時，毗摩質多羅阿須倫，復告諸阿須倫曰：『卿等！今日與諸天共鬥，設得勝者，便捉釋提桓因，縛送此間。』 ^n4

比丘當知：爾時，二家共鬥，諸天得勝，阿須倫不如。是時，三十三天躬捉毗摩質多羅阿須倫王，束縛其身，將詣釋提桓因所，著中門外，自觀彼五繫。 ^n5

是時，毗摩質多羅阿須倫王便作是念：『此諸天法正，阿須倫所行非法。我今不樂阿須倫，便當卽住此諸天宮。』
是時，以生此念言：『諸天法正，阿須倫非法，我欲住此間。』作此念已，是時，毗摩質多羅阿須倫王便自覺知身無縛繫，五欲而自娛樂。 ^n6a

設毗摩質多羅阿須倫王生此念已，言：『諸天非法，阿須倫法正，我不用此三十三天，還欲詣阿須倫宮。』是時，阿須倫王身被五繫，五欲娛樂自然消滅。 ^n6b

比丘當知：纏縛之急，莫過此事，魔之所縛，復甚於斯。設興結使魔以被縛，動魔被縛，不動魔不被縛。
是故，諸比丘！當求方便，使心不被縛，樂閑靜之處。所以然者，此諸結使是魔境界。若有比丘在魔境界者，終不脫生、老、病、死，不脫愁、憂、苦、惱。
我今說此苦際，若復比丘心不移動，不著結使，便脫生、老、病、死、愁、憂、苦、惱，我今說此苦際。 ^n7

是故，諸比丘！當作是學，無有結使，越出魔界。如是，比丘！當作是學！」 ^n8

爾時，諸比丘聞佛所說，歡喜奉行！^n9
