# 大闇經

如是我聞：一時，佛住王舍城迦蘭陀竹園。 ^n1

爾時，世尊告諸比丘：「有大闇地獄，彼諸眾生生彼中者，不見自身分。」 ^n2

時有異比丘，從座起，整衣服，為佛作禮，合掌白佛言：「世尊！此則大闇！唯此大闇，復更有餘大闇，甚可怖畏，過於此不？」 ^n3

佛告比丘：「如是更有大闇，甚可怖畏，過於此者。 ^n4

謂沙門、婆羅門，於四聖諦不如實知，乃至墮於生老病死、憂悲惱苦大闇之中。 ^n5

是故，比丘！於四聖諦未無間等者，當勤方便，起增上欲，學無間等。」 ^n6

佛說此經已，諸比丘聞佛所說，歡喜奉行。^n7
