# 三世陰所食經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有五受陰。云何為五？〔色受陰〕，受、想、行、識受陰。 ^n2

若沙門、婆羅門，以宿命智自識種種宿命，已識、當識、今識，皆於此五受陰已識、當識、今識。我過去所經如是色、如是受、如是想、如是行、如是識。 ^n3

若可閡、可分，是名色受陰。 ^n4a

指所礙，若手、若石、若杖、若刀、若冷、若暖、若渴、若飢、若蚊虻諸毒蟲、風雨觸，是名觸閡，是故閡是色受陰。 ^n4b

復以此色受陰，無常、苦、變易。 ^n4c

諸覺相是受受陰，何所覺？ ^n5a

覺苦、覺樂、覺不苦不樂，是故名覺相是受受陰。 ^n5b

復以此受受陰，是無常、苦、變易。 ^n5c

諸想是想受陰，何所想？ ^n6a

少想、多想、無量想，都無所有作無所有想，是故名想受陰。 ^n6b

復以此想受陰，是無常、苦、變易法。 ^n6c

為作相是行受陰，何所為作？ ^n7a

於色為作，於受、想、行、識為作，是故為作相是行受陰。 ^n7b

復以此行受陰，是無常、苦、變易法。 ^n7c

別知相是識受陰，何所識？ ^n8a

識色，識聲、香、味、觸、法，是故名識受陰。 ^n8b

復以此識受陰，是無常、苦、變易法。 ^n8c

諸比丘！彼多聞聖弟子，於此色受陰，作如是學：我今為現在色所食，過去世已曾為彼色所食，如今現在。 ^n9a

復作是念：我今為現在色所食，我若復樂著未來色者，當復為彼色所食，如今現在。 ^n9b

作如是知已，不顧過去色，不樂著未來色，於現在色生厭、離欲、〔滅盡〕、向滅。 ^n9c

多聞聖弟子，於此受、想、行、識受陰，〔作如是〕學：我今現在為現在識所食，於過去世已曾為識所食，如今現在。 ^n10a

我今已為現在識所食，若復樂著未來識者，亦當復為彼識所食，如今現在。 ^n10b

如是知已，不顧過去識，不樂未來識，於現在識生厭、離欲、滅盡、向滅。 ^n10c

〔減〕而不增，退而不進，滅而不起，捨而不取。 ^n11

於何減而不增？色減而不增，受、想、行、識減而不增。 ^n12

於何退而不進？色退而不進，受、想、行、識退而不進。 ^n13

於何滅而不起？色滅而不起，受、想、行、識滅而不起。 ^n14

於何捨而不取？色捨而不取，受、想、行、識捨而不取。 ^n15

減而不增，寂減而住；退而不進，寂退而住；滅而不起，寂滅而住；捨而不取，不生繫著。不繫著已，自覺涅槃：我生已盡、梵行已立、所作已作、自知不受後有。」 ^n16

佛說此經時，眾多比丘不起諸漏，心得解脫。 ^n17

佛說此經已，諸比丘聞佛所說，歡喜奉行。
我卑下種子，封滯五轉七，二繫著及覺，三世〔陰所〕食。^n18
