# 病相經

如是我聞：一時，佛住菴羅聚落菴羅林中，與眾多上座比丘俱。 ^n1

爾時，質多羅長者病苦，諸親圍繞。 ^n2

有眾多諸天，來詣長者所，語質多羅長者言：「長者！汝當發願得作轉輪王。」 ^n3

質多羅長者語諸天言：「若作轉輪王，彼亦無常、苦、空、無我。」 ^n4

時長者親屬語長者：「汝當繫念！汝當繫念！」 ^n5

質多羅長者語親屬：「何故汝等教我繫念、繫念？」 ^n6

彼親屬言：「汝作是言：無常、苦、空、無我，是故教汝繫念，繫念也。」 ^n7

長者語諸親屬：「有諸天人來至我所，語我言：汝當發願得作轉輪聖王，隨願得果。我即答言：彼轉輪王，亦復無常、苦、空、非我。」 ^n8

彼諸親屬語質多羅長者：「轉輪王有何，而彼諸天教汝願求？」 ^n9

長者答言：「轉輪王者，以正法治化，是故諸天見如是福利故，而來教我，為發願求。」 ^n10

諸親屬言：「汝今用心，當如之何？」 ^n11

長者答言：「諸親屬！我今作心，唯不復見胞胎受生，不增丘塚，不受血氣。如世尊說五下分結，我不見有，我不自見一結不斷；若結不斷，則還生此世。」 ^n12

於是長者即從床起，結加趺坐，正念在前，而說偈言：
服食積所積，廣度於眾難，施上進福田，殖斯五種力。
以斯義所欲，俗人處於家，我悉得此利，已免於眾難。
世間所聞習，遠離眾難事，生樂知稍難，隨順等正覺。
供養持戒者，善修諸梵行，漏盡阿羅漢，及聲聞牟尼，
如是超越見，於上諸勝處，常行士夫施，剋終獲大果。
習行眾多施，施諸良福田，於此世命終，化生於天上。
五欲具足滿，無量心悅樂，獲斯妙果報，以無慳吝故，
在所處受生，未曾不歡喜。 ^n13

質多羅長者說此偈已，尋即命終，生於不煩熱天。 ^n14

爾時，質多羅天子作是念：我不應停此，當往閻浮提，禮拜諸上座比丘。如力士屈伸臂頃，以天神力，至菴羅林中，放身天光，遍照菴羅林。 ^n15

時有異比丘，夜起出房，露地經行。見勝光明普照樹林，即說偈言：
是誰妙天色，住於虛空中，譬如純金山，閻浮檀淨光？ ^n16

質多羅天子說偈答言：
我是天人王，瞿曇名稱子，是菴羅林中，質多羅長者。
以淨戒具足，繫念自寂靜，解脫身具足，智慧身亦然。
我知法故來，仁者應當知！當於彼涅槃，此法法如是。 ^n17

質多羅天子說此偈已，即沒不現。^n18
