# 苦行經

如是我聞：一時，佛住鬱鞞羅處、尼連禪河側、菩提樹下，初成正覺。 ^n1

爾時，世尊獨一靜處，專心禪思。作如是念：我今解脫苦行，善哉！我今善解脫苦行。先修正願，今已果得無上菩提。 ^n2

時魔波旬作是念：今沙門瞿曇住鬱鞞羅處、尼連禪河側、菩提樹下，初成正覺，我今當往為作留難。 ^n3

即化作年少，住於佛前而說偈言：
大修苦行處，能令得清淨，而今反棄捨，於此何所求？欲於此求淨，淨亦無由得。 ^n4

爾時，世尊作是念：此魔波旬，欲作嬈亂。即說偈言：
知諸修苦行，皆與無義俱，終不獲其利，如弓但有聲。戒定聞慧道，我已悉修習，得第一清淨，其淨無有上。 ^n5

時魔波旬作是念：沙門瞿曇已知我心。內懷憂慼，即沒不現。^n6
