# 沙門婆羅門經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「若諸沙門、婆羅門，於法不如實知，法集、法滅、法滅道跡不如實知，彼非沙門、沙門數，非婆羅門、婆羅門數；彼亦非沙門義、婆羅門義，見法自知作證：我生已盡、梵行已立、所作已作、自知不受後有。 ^n2

云何法不如實知？云何法集不如實知？云何法滅不如實知？云何法滅道跡不如實知？ ^n3a

謂於老死法不如實知，老死集，老死滅，老死滅道跡不如實知。 ^n3b

如是生、有、取、愛、受、觸、六入處不如實知，六入處集、六入處滅、六入處滅道跡不如實知。 ^n3c

如是諸法不如實知，法集、法滅、法滅道跡不如實知。 ^n3d

若諸沙門、婆羅門，於法如實知，法集、法滅、法滅道跡如實知，當知是沙門、婆羅門，沙門之沙門數，婆羅門之婆羅門數，彼以沙門義、婆羅門義，見法自知作證：我生已盡、梵行已立、所作已作、自知不受後有。 ^n4

何等法如實知？何等法集、法滅、法滅道跡如實知？ ^n5a

謂老死法如實知，老死集、老死滅、老死滅道跡如實知。 ^n5b

如是生、有、取、愛、受、觸、六入處如實知，六入處集、六入處滅、六入處滅道跡如實知。 ^n5c

如是諸法如實知，法集、法滅、法滅道跡如實知。」 ^n5d

佛說是經已，諸比丘聞佛所說，歡喜奉行。^n6
