# 補縷低迦經

如是我聞：一時，佛住舍衛國祇樹給孤獨園。 ^n1

爾時，補縷低迦外道出家，來詣佛所，與世尊面相問訊，慰勞已，退坐一面，白佛言：「瞿曇！先日眾多種種異道：出家沙門、婆羅門，集於未曾有講堂，作如是論議：沙門瞿曇智慧猶如空舍，不能於大眾中建立論議：此應、此不應，此合、此不合。譬如盲牛偏行邊畔，不入中田。沙門瞿曇亦復如是，無應、不應，無合、不合。」 ^n2

佛告補縷低迦：「此諸外道論議，說應、不應，合、不合，於聖法律如小兒戲。譬如士夫年八、九十，髮白齒落，作小兒戲，團治泥土，作象、作馬，種種形類。眾人皆言：此老小兒。如是火種！種種諸論，謂應、不應，合、不合，於聖法律如小兒戲。然於彼中，無有比丘方便所應。」 ^n3

補縷低迦白佛：「瞿曇！於何處有比丘方便所應？」 ^n4

佛告外道：「不清淨者令其清淨，是名比丘方便所應。不調令調，是名比丘方便所應。諸不定者令得正受，是名比丘方便所應。不解脫者令得解脫，是名比丘方便所應。不斷令斷、不知令知、不修令修、不得令得，是名比丘方便所應。 ^n5

云何不淨令淨？謂戒，不淨者令其清淨。 ^n6a

云何不調伏令其調伏？謂眼根，耳、鼻、舌、身、意根，不調伏令其調伏，是名不調伏者令其調伏。 ^n6b

云何不定令其正受？謂心不正定，令得正受。 ^n6c

云何不解脫者令得解脫？謂心不解脫貪欲、恚、癡，令得解脫。 ^n6d

云何不斷令斷？謂無明、有愛，不斷令斷。 ^n6e

云何不知令知？謂其名、色，不知令知。 ^n6f

云何不修令修？謂止、觀，不修令修。 ^n6g

云何不得令得？謂般涅槃，不得令得。是名比丘方便所應。」 ^n6h

補縷低迦白佛言：「瞿曇！是義比丘方便所應，是堅固比丘方便所應，所謂盡諸有漏。」 ^n7

時補縷低迦外道出家，聞佛所說，歡喜隨喜，從坐起而去。^n8
