# 分別經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有五受陰。謂色受陰，受、想、行、識受陰。比丘！若沙門、婆羅門計有我，一切皆於此五受陰計有我。何等為五？ ^n2

諸沙門、婆羅門，於色見是我、異我、相在。 ^n3a

如是受、想、行、識，見是我、異我、相在。 ^n3b

如是愚癡無聞凡夫計我，無明分別。如是觀，不離我所，不離我所者入於諸根，入於諸根已而生於觸；六觸入所觸，愚癡無聞凡夫，生苦、樂，從是生此等及餘，謂〔從六觸入處起〕。云何為六？謂眼觸入處，耳、鼻、舌、身、意觸入處。 ^n4

比丘！有意界、法界、無明界。無明觸所觸，愚癡無聞凡夫，言有言無、言有無、言非有非無；言我最勝、〔言我劣〕、言我相似；我知、我見。 ^n5

復次，比丘！多聞聖弟子，住六觸入處，而能厭離無明，能生於明。彼於無明離欲而生於明：不有不無、非有無、非不有無；非有我勝、非有我劣、非有我相似；我知、我見。作如是知、如是見已，所起前無明觸滅，後明觸集起。」 ^n6

佛說是經已，諸比丘聞佛所說，歡喜奉行。^n7
