# 羅睺羅經

如是我聞：一時，佛住王舍城迦蘭陀竹園。 ^n1

爾時，世尊告羅睺羅：「云何知、云何見，於此識身及外一切相，無有我、我所、我慢、〔繫著、使〕？」 ^n2

羅睺羅白佛言：「世尊是法根、法眼、法依，善哉世尊！當為諸比丘廣說此義。諸比丘聞已，當受奉行。」 ^n3

佛告羅睺羅：「善哉！諦聽！當為汝說。諸所有眼，若過去、若未來、若現在，若內、若外，若麤、若細，若好、若醜，若遠、若近，彼一切非我、非異我、不相在，如實正觀。 ^n4a

羅睺羅！耳、鼻、舌、身、意，亦復如是。 ^n4b

羅睺羅！如是知、如是見，我此識身及外一切相，我、我所、我慢、〔繫著、使〕不生。 ^n5

羅睺羅！如是比丘越於二、離諸相、寂滅、解脫。羅睺羅！如是比丘斷諸愛欲、轉去諸結、〔正無間等〕、究竟苦邊。」 ^n6

佛說此經已，羅睺羅聞佛所說，歡喜奉行。 ^n7

如內入，如是外入，乃至意觸因緣生〔愛〕，亦如是廣說。^n8
