# 輸屢那經

如是我聞：一時，佛住王舍城迦蘭陀竹園。 ^n1

爾時，尊者舍利弗在耆闍崛山。時有長者子，名輸屢那，日日遊行，到耆闍崛山，詣舍利弗所，頭面禮足，卻坐一面。 ^n2

時舍利弗告輸屢那：「若沙門、婆羅門，於色不如實知，色集不如實知，色滅不如實知，色味不如實知，色患不如實知，色離不如實知故，不堪能超越色。 ^n3a

若沙門、婆羅門，於受、想、行、識不如實知，識集不如實知，識滅不如實知，識味不如實知，識患不如實知，識離不如實知故，此沙門、婆羅門不堪能超越識。 ^n3b

若沙門、婆羅門，於色、色集、色滅、色味、色患、色離如實知，此沙門、婆羅門堪能超越色。 ^n4a

若沙門、婆羅門，於受、想、行、識、識集、識滅、識味、識患、識離如實知，此沙門、婆羅門堪能超越識。 ^n4b

輸屢那！於汝意云何？色為常、為無常耶？」 ^n5a

答言：「無常。」 ^n5b

「無常者為苦耶？」 ^n5c

答言：「是苦。」 ^n5d

「輸屢那！若色無常、苦，是變易法，聖弟子於中寧有是我、異我、相在不？」 ^n5e

答言：「不也。」 ^n5f

「輸屢那！於汝意云何？如是受、想、行、識，為常、為無常？」 ^n6a

答言：「無常。」 ^n6b

「若無常者是苦耶？」 ^n6c

答言：「是苦。」 ^n6d

「輸屢那！若無常、苦，是變易法，聖弟子於中寧有是我、異我、相在不？」 ^n6e

答言：「不也。」 ^n6f

「輸屢那！當知色若過去、若未來、若現在，若內、若外，若麤、若細，若好、若醜，若遠、若近，於一切色不是我、不異我、不相在，是名如實知。 ^n7a

輸屢那！受、想、行、識，若過去、若未來、若現在，若內、若外，若麤、若細，若好、若醜，若遠、若近，於一切識不是我、不異我、不相在，是名如實知。 ^n7b

輸屢那！聖弟子於此五受陰，正觀非我、非我所。
如是正觀，於諸世間無所攝受，無攝受者則無所著，無所著者自得涅槃：
我生已盡、梵行已立、所作已作、自知不受後有。」 ^n8

時長者子輸屢那，聞舍利弗所說，歡喜踊躍，作禮〔而去〕。^n9
