# 無相心三昧

如是我聞：一時，佛住娑祇城安禪林中。 ^n1

爾時，眾多比丘尼詣佛所，稽首禮足，退住一面。 ^n2

爾時，世尊為眾多比丘尼，種種說法，示、教、照、喜；示、教、照、喜已，默然住。 ^n3

時諸比丘尼白佛言：「世尊！若無相心三昧，〔不踊〕、不沒，解脫已住，住已解脫。此無相心三昧，世尊說是何果、何功德？」 ^n4

佛告諸比丘尼：「若無相心三昧，不踊、不沒，解脫已住，住已解脫。此無相心三昧，智果、智功德。」 ^n5

時諸比丘尼聞世尊所說，歡喜隨喜，作禮而去。時眾多比丘尼，往詣尊者阿難所，稽首禮足，退坐一面，白尊者阿難：「若無相心三昧，不踊、不沒，解脫已住，住已解脫。此三昧，說是何果、何功德？」 ^n6

尊者阿難語諸比丘尼：「姊妹！若無相心三昧，不踊、不沒，解脫已住，住已解脫，世尊說是智果、智功德。」 ^n7

諸比丘尼言：「奇哉！尊者阿難！大師及弟子，同句、同味、同義，所謂第一句義。今諸比丘尼詣世尊所，以如是句、如是味、如是義問世尊，世尊亦〔以〕如是句、如是味、如是義為我等說，如尊者阿難所說不異。是故奇特！大師及弟子，同句、同味、同義。」 ^n8

時諸比丘尼聞尊者阿難所說，歡喜隨喜，作禮而去。^n9
