# 尼揵經

如是我聞：一時，佛住菴羅聚落菴羅林中，與諸上座比丘俱。 ^n1

時有尼揵若提子，與五百眷屬，詣菴羅林中，欲誘質多羅長者以為弟子。 ^n2

質多羅長者聞：尼揵若提子，將五百眷屬，來詣菴羅林中，欲誘我為弟子。聞已，即往詣其所，共相問訊畢，各於一面坐。 ^n3

時尼揵若提子語質多羅長者言：「汝信沙門瞿曇，得無覺、無觀三昧耶？」 ^n4

質多羅長者答言：「我不以信故來也。」 ^n5

〔尼揵若提子〕言：「長者！汝不諂、不幻、質直，質直所生。長者！若能息有覺、有觀者，亦能以繩繫縛於風；若能息有覺、有觀者，亦可以一把土，斷恆水流。我於行、住、坐、臥，智見常生。」 ^n6

質多羅長者問尼揵若提子：「為信在前耶？為智在前耶？信之與智，何者為先？何者為勝？」 ^n7

尼揵若提子答言：「信應在前，然後有智，信、智相比，智則為勝。」 ^n8

質多羅長者語尼揵若提子：「我已求得息有覺、有觀，內淨、一心，無覺、無觀三昧生喜樂，第二禪具足住。我晝亦住此三昧，夜亦住此三昧，終夜常住此三昧。有如是智，何用信世尊為？」 ^n9

尼揵若提子言：「汝諂曲、幻偽、不直，不直所生。」 ^n10

質多羅長者言：「汝先言：我不諂曲、不幻、質直，質直所生，今云何言：諂曲、幻偽、不直，不直所生耶？ ^n11

若汝前實者，後則虛；後實者，前則虛。汝先言我於行、住、坐、臥，知見常生，汝於前後小事不知，云何知過人法，若知、若見安樂住事？」 ^n12

長者復問尼揵若提子：「有於一問一說一記論，乃至十問十說十記論，汝有此不？若無一問一說一記論，乃至十問十說十記論，云何能誘於我？而來至此菴羅林中，欲誘誑我？」 ^n13

於是尼揵若提子，息閉掉頭，反拱而出，不復還顧。^n14
