# 四七二

聞如是： ^n1

一時，佛在舍衛國祇樹給孤獨園。 ^n2

爾時，國王波斯匿夜夢見十事。王卽覺悟，大用愁怖，懼畏亡國及身、妻、子。明日卽召公卿、大臣、明智道士、婆羅門能解夢相者，悉來集會。王卽為說夜夢十事：「誰能解者？」 ^n3

婆羅門言：「我能解之；恐王聞之，卽當不樂。」 ^n4

王言：「便說之。」 ^n5

婆羅門言：「當亡國王及王太子、王妻。」 ^n6

王言：「云何，諸人！寧可禳厭不耶？」 ^n7

婆羅門言：「斯事可禳厭之；當殺太子及王所重大夫人、邊傍侍者、僕從、奴婢，并所貴大臣，以用祠天王；所有臥具、珍琦寶物，皆當火燒，以祠於天。如是，王身及國可盡無他。」 ^n8

王聞婆羅門言，大用愁憂不樂，卻入齋室，思念此事。 ^n9

王有夫人名曰摩利，就到王所，問王意故：「何以愁憂不樂？妾身將有過於王耶？」 ^n10

王言：「卿無過於我，但莫問是事。卿儻聞之，令汝愁怖！」 ^n11

夫人答王：「不敢愁怖。」 ^n12

王言：「不須問也，聞者卿怖！」 ^n13

夫人言：「我是王身之半，有急緩當殺妾一人。王安隱不以為怖，願王說之！」 ^n14

王卽為夫人說：「昨夜夢見十事：『一者見三釜羅，兩邊釜滿，中央釜空，兩邊釜沸氣相交往，不入中央空釜中；二者夢見馬口亦食、尻亦食；三者夢見大樹生華；四者夢見小樹生果；五者夢見一人索繩，然後有羊，羊主食繩；六者夢見狐坐金牀上，食以金器；七者夢見大牛還從犢子嗽乳；八者夢見黑牛羣，從四面吼鳴來，相趣欲鬥，當合未合，不知牛處；九者夢見大陂池水，中央濁，四邊清；十者夢見大溪水波流正赤。』
夢見已，卽寤，大用惶怖，恐亡國及身、妻、子、人民。今召公卿、大臣、道人、婆羅門能解夢者。時有一婆羅門言：『當殺王太子、所重夫人、大臣、奴婢，以祠於天。』以故致愁耳！」 ^n15

夫人報言：「大王！莫愁夢，如人行買金，又以火燒，兼石上磨，好惡自現，今佛近在祇洹精舍，可往問佛，佛解說者可隨佛說。云何信此狂癡婆羅門語，以自愁苦，乃至於斯？」 ^n16

王方喜寤，卽召左右傍臣，速嚴駕車騎，王乘高蓋之車，乘騎侍從數千萬人，出舍衛城到祇洹精舍，下步到佛所，頭面禮足，長跪叉手，前白佛言：「昨夜夢見十事。願佛哀我，事事解說！」 ^n17

佛告王曰：「善哉！大王！王所夢者，乃為將來後世現瑞應耳！後世人民不畏禁法，普當淫泆，貪有妻息，放情淫嫟，無有厭足，妬忌愚癡，不知慚，不知愧，貞潔見棄，佞諂亂國。 ^n18

王夢見三釜羅，兩邊釜滿，中央釜空，兩邊釜沸氣相交往，不入中央空釜中者，後世人民皆當不給足養親貧窮，同生不親近，反親他人，富貴相從，共相饋遺。王夢見一事，正為此耳！ ^n19a

王夢見馬口亦食，尻亦食，後世人民、大臣、百官、長吏、公卿，廩食於官，復食於民，賦歛不息，下吏作姦，民不得寧，不安舊土。王夢見二事，正為此耳！ ^n19b

王夢見大樹生華，後世人民多逢驅役，心焦意惱，常有愁怖，年未滿三十，頭髮皓白。王夢見三事正為此耳！ ^n19c

王夢見小樹生果，後世女人年未滿十五，便行求嫁，抱兒來歸，不知慚愧。王夢見四事，正為是耳！ ^n19d

王夢見一人索繩後有羊，羊主食繩，末後世人夫婿行賈，或入軍征，遊洋街里，朋黨交戲，不肖之妻在家與男子私通栖宿，食飲夫財，快情恣欲，無有愧陋。夫亦知之，效人佯愚。王夢見五事，正為是耳！ ^n19e

王夢見狐上金牀，食用金器，後世人賤者當貴，在金牀上，坐食飲重味，貴族大姓當給走使，良人作奴婢，奴婢為良人。王夢見六事，正謂此耳！ ^n19f

王夢見大牛還從犢子下嗽乳，後世人母，當為女作媒，將他男子與共房室，母住守門，從得財物，持用自給活，父亦同情，佯聾不知。王夢見七事，正謂是耳！ ^n19g

王夢見黑牛從四面羣來，相趣鳴吼欲鬥，當合未合，不知牛處，後世人國王、大臣、長吏、人民，皆當不畏大禁，貪淫嗜欲，畜財貯產，妻子大小皆不廉潔，淫妷饕餮，無有厭極，嫉妬、愚癡，不知慚愧，忠孝不行，佞諂破國，不畏上下，雨不時節，氣不和適，風塵暴起，飛沙折木，蝗蟲噉稼，使茲不熟，帝王人民施行如此，故天使然，又現四邊起雲，帝王人民皆喜，各言：『雲以四合，今必當雨。』須臾之間雲各自散，故現此怪，欲使萬民改行，守善持戒，畏懼天地，不入惡道，貞廉自守，一妻一婦，慈心不怒。王夢見八事，正謂此耳！ ^n19h

王夢見大陂水，中央濁、四邊清，後世人在閻浮地內，臣當不忠，子當不孝，不敬長老，不信佛道，不敬明經道士，臣貪官賜，子貪父財，無有反復，不顧義理，邊國當忠孝，尊敬長老，信樂佛道，給施明經道士，念報反復。王夢見九事，正謂此耳！ ^n19i

王夢見大溪水流波正赤，後世人諸帝王、國王，當不厭其國，興師共鬥，當作車兵、馬兵，當相攻伐，還相殺害，流血正赤。王夢見十事，正謂是耳！盡皆為後世人之事耳！ ^n19j

後世人若能心存佛道，奉事明經道人者，死皆生天上；若作愚行，更共相殘者，死入三惡道，不可復陳。」 ^n20

王卽長跪，叉手受佛教，心中歡喜，得定慧，無復恐怖，王便稽首作禮，頭面著佛足：「還宮，重賜夫人，拜為正后，多給財寶，資令施人，國遂豐樂。皆奪諸公卿、大臣、婆羅門俸祿，悉逐出國，不復信用。一切人民皆發無上正真之道。」
王及夫人禮佛而去。 ^n21

爾時，波斯匿王聞佛所說，歡喜奉行！ ^n22