# 剎利經

如是我聞：一時，佛住舍衛國祇樹給孤獨園。 ^n1

時有天子，容色絕妙，來詣佛所，稽首禮足。身諸光明，遍照祇樹給孤獨園。 ^n2

時彼天子而說偈言：
剎利兩足尊，絳牛四足勝，童英為上妻，貴生為上子。 ^n3

爾時，世尊說偈答言：
正覺兩足尊，生馬四足勝，順夫為賢妻，漏盡子之上。 ^n4

時彼天子復說偈言：
久見婆羅門，逮得般涅槃，一切怖已過，永超世恩愛。 ^n5

時彼天子聞佛所說，歡喜隨喜，稽首佛足，即沒不現。^n6
