# 鬱闍迦經

如是我聞：一時，佛住舍衛國祇樹給孤獨園。 ^n1

時有年少婆羅門，名鬱闍迦，來詣佛所，稽首佛足，退坐一面，白佛言：「世尊！俗人在家，當行幾法，得現法安及現法樂？」 ^n2

佛告婆羅門：「有四法，俗人在家，得現法安、現法樂。何等為四？謂方便具足、守護具足、善知識具足、正命具足。 ^n3

何等為方便具足？謂善男子種種工巧業處以自營生，謂種田、商賈，或以王事，或以書、疏、算、畫；於彼彼工巧業處精勤修行，是名方便具足。 ^n4a

何等為守護具足？謂善男子所有錢穀，方便所得，自手執作，如法而得，能極守護，不令王、賊、水、火劫奪漂沒令失，不善守護者亡失，不愛念者輒取，及諸災患所壞，是名善男子善守護〔具足〕。 ^n4b

何等為善知識具足？若有善男子不落度，不放逸，不虛妄，不凶險，如是知識能善安慰，未生憂苦能令不生，已生憂苦能令開覺，未生喜樂能令速生，已生喜樂護令不失，是名善男子善知識具足。 ^n4c

云何為正命具足？謂善男子所有錢財，出內稱量，周圓掌護，不令多入少出也，多出少入也。如執秤者，少則增之，多則減之，知平而捨。如是善男子稱量財物，等入等出，莫令入多出少，出多入少。若善男子無有錢財而廣散用，以此生活，人皆名為優曇缽果，無有種子，愚癡貪欲，不顧其後。或有善男子財物豐多，不能食用，傍人皆言是愚癡人，如餓死狗。是故善男子所有錢財，能自稱量，等入等出，是名正命具足。 ^n4d

如是婆羅門！四法成就，現法安、現法樂。」 ^n5

婆羅門白佛言：「世尊！在家之人，有幾法能令後世安，後世樂？」 ^n6

佛告婆羅門：「在家之人有四法，能令後世安、後世樂？何等為四？謂信具足、戒具足、施具足、慧具足。 ^n7

何等為信具足？謂善男子於如來所得信敬心，建立信本，非諸天魔、梵，及餘世人同法所壞，是名善男子信具足。 ^n8a

何等戒具足？謂善男子不殺生、不偷盜、不邪淫、不妄語、不飲酒，是名戒具足。 ^n8b

云何施具足？謂善男子離慳垢心，在於居家，行解脫施、常自手與、樂修行捨、等心行施，是名善男子施具足。 ^n8c

云何為慧具足？謂善男子苦聖諦如實知，〔集〕、滅、道聖諦如實知，是名善男子慧具足。若善男子在家行此四法者，能得後世安、後世樂。」 ^n8d

爾時，世尊復說偈言：
方便建諸業，積集能守護，知識善男子，正命以自活。淨信戒具足，惠施離慳垢，淨除於迷道，得後世安樂。若處於居家，成就於八法，審諦尊所說，等正覺所知，現法得安隱，現法喜樂住，後世喜樂住。 ^n9

佛說此經已，鬱闍迦聞佛所說，歡喜隨喜，作禮而去。^n10
