# 二五四

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「今當說四梵之福。
云何為四？ ^n3

若有信善男子、善女人，未曾起偷婆處，於中能起偷婆者，是謂初梵之福也。 ^n4a

復次，信善男子、善女人，補治故寺者，是謂第二受梵之福也。 ^n4b

復次，信善男子、善女人，和合聖眾者，是謂第三受梵之福。 ^n4c

復次，若多薩阿竭初轉法輪時，諸天、世人勸請轉法輪，是謂第四受梵之福。
是謂四受梵之福。」 ^n4d

爾時，有異比丘白世尊言：「梵天之福竟為多少？」 ^n5

世尊告曰：「諦聽！諦聽！善思念之，吾今當說。」 ^n6

諸比丘對曰：「如是。」 ^n7

世尊告曰：「閻浮里地東西七千由旬，南北二萬一千由旬，地形像車，其中眾生所有功德，正可與一輪王功德等。
瞿耶尼縱廣三十二萬里，地形如半月。比丘當知：閻浮地人民，及一輪王之德，比彼人者，與彼一人德等。
復次，比丘！弗于逮里地縱廣三十六萬里，地形方正，計閻浮里地及瞿耶尼二方之福，故不如彼弗于逮一人之福。
比丘當知：鬱單曰縱廣四十萬里，地形如月滿，計三方人民之福，故不如鬱單曰一人之福。
比丘當知：計四天下人民之福，故不如四天王之德；計四天下人民之福及四天王，故不如三十三天之福；計四天下及四天王、三十三天，故不如釋提桓因一人之福；計四天下及四天王及三十三天及釋提桓因，故不如一豔天之福；計四天下及四天王、三十三天、釋提桓因及豔天，故不如一兜術天福；計從四天下至兜術天之福，故不如一化自在天之福；計從四天下至化自在天之福，故不如一他化自在天之福；計從四天下至他化自在天之福，故不如一梵天王之福。 ^n8

比丘當知：此是梵天之福。若有善男子、善女人，求其福者，此是其量也。 ^n9

是故，比丘！欲求梵天福者，當求方便，成其功德。如是，比丘！當作是學！」 ^n10

爾時，諸比丘聞佛所說，歡喜奉行！^n11
