# 夜叉經

如是我聞：一時，佛住鞞舍離國獼猴池側重閣講堂。 ^n1

爾時，世尊告諸比丘：「過去世時有一夜叉鬼，醜陋惡色，在帝釋空座上坐。三十三天見此鬼醜陋惡色，在帝釋空座上坐，見已咸各瞋恚。諸天如是極瞋恚已，彼鬼如是如是隨瞋恚、漸漸端正。 ^n2a

時三十三天往詣天帝釋〔所〕，白帝釋言：「憍尸迦！當知有一異鬼，醜陋惡色，在天王空座上坐。我等諸天，見彼鬼醜陋惡色，坐天王座，極生瞋恚，隨彼諸天瞋恚，彼鬼隨漸端正。」 ^n2b

釋提桓因告諸三十三天：「彼是瞋恚對治鬼。」 ^n2c

爾時，天帝釋自往彼鬼所，整衣服，偏袒右肩，合掌，三稱名字而言：「仁者！我是釋提桓因。」 ^n2d

隨釋提桓因如是恭敬下意，彼鬼如是如是隨漸醜陋，即復不現。 ^n2e

時釋提桓因自坐已，而說偈言：
人當莫瞋恚，見瞋莫瞋報，於惡莫生惡，當破壞憍慢，不瞋亦不害，名住賢聖眾。惡罪起瞋恚，堅住如石山，盛瞋恚能持，如制逸馬車，我說善御士，非謂執繩者。 ^n2f

佛告諸比丘：「釋提桓因於三十三天為自在王，歎說不瞋。汝等如是正信非家，出家學道，亦應讚歎不瞋，當如是學。」 ^n3

佛說此經已，諸比丘聞佛所說，歡喜奉行。^n4
