# 花經

如是我聞：一時，佛住舍衛國祇樹給孤獨園。 ^n1

時有異比丘，在拘薩羅人間，止一林中。時彼比丘有眼患，受師教，應嗅缽曇摩花。 ^n2

時彼比丘受師教已，往至缽曇摩池側，於池岸邊迎風而坐，隨風嗅香。 ^n3

時有天神主此池者，語比丘言：「何以盜華？汝今便是盜香賊也。」 ^n4

爾時，比丘說偈答言：
不壞亦不奪，遠住隨嗅香，汝今何故言：我是盜香賊？ ^n5

爾時，天神復說偈言：
不求而不捨，世間名為賊。汝今人不與，而自一向取，是則名世間，真實盜香賊。 ^n6

時有一士夫，取彼藕根，重負而去。 ^n7

爾時，比丘為彼天神而說偈言：
如今彼士夫，斷截分陀利，拔根重負去，便是姦狡人，汝何故不遮，而言我盜香？ ^n8

時彼天神說偈答言：
狂亂姦狡人，猶如乳母衣，何足加其言，且堪與汝語。袈裟污不現，黑衣墨不污，姦狡兇惡人，世間不與語。蠅腳污素帛，明者小過現；如墨點珂貝，雖小悉皆現。常從彼求淨，無結離煩惱，如毛髮之惡，人見如泰山。 ^n9

時彼比丘復說偈言：
善哉善哉說！以義安慰我，汝可常為我，數數說斯偈。 ^n10

時彼天神復說偈言：
我非汝買奴，亦非人與汝，何為常隨汝，數數相告語？汝今自當知，彼彼饒益事。 ^n11

時彼天子說是偈已，彼比丘聞其所說，歡喜隨喜，從座起去。獨一靜處，專精思惟，斷諸煩惱，得阿羅漢。^n12
