# 蘇摩經

如是我聞：一時，佛住舍衛國祇樹給孤獨園。 ^n1

時有蘇摩比丘尼，住舍衛國王園精舍比丘尼眾中。晨朝著衣持缽，入舍衛城乞食。食已，還精舍，舉衣缽，洗足畢，持尼師壇著右肩上，至安陀林坐禪。 ^n2

時魔波旬作是念：今沙門瞿曇住舍衛國祇樹給孤獨園，有蘇摩比丘尼住舍衛國王園精舍比丘尼眾中。晨朝著衣持缽，入舍衛城乞食。食已，還精舍，舉衣缽，洗足畢，持尼師壇著右肩上，入安陀林坐禪，我今當往為作留難。 ^n3

即化作年少，容貌端正，往至蘇摩比丘尼所，問言：「阿姨！欲至何所？」 ^n4

答言：「賢者！欲至遠離處去。」 ^n5

時魔波旬即說偈言：
仙人所住處，是處甚難得，非彼二指智，能得到彼處。 ^n6

時蘇摩比丘尼作是念：此是何等欲恐怖我？為人、為非人？為姦狡人？作此思惟已，決定智生，知是惡魔來欲嬈亂。即說偈言：
心入於正受，女形復何為？智或若生已，逮得無上法。若於男女想，心不得俱離，彼即隨魔說，汝應往語彼。離於一切苦，捨一切闇冥，逮得滅盡證，安住諸漏盡。覺知汝惡魔，即自磨滅去！ ^n7

時魔波旬作是念：蘇摩比丘尼已知我心。內懷憂悔，即沒不現。^n8
