# 樂經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「常當修習方便禪思，內寂其心。
所以者何？比丘修習方便禪思，內寂其心已，如實觀察。 ^n2

云何如實觀察？如實知此色，此色集、此色滅。此受、想、行、識，此識集、此識滅。 ^n3

云何色集？受，想、行、識集？ ^n4a

愚癡無聞凡夫，不如實知色集、色滅、色味、色患、色離，不如實知故，樂著彼色、讚歎於色；樂著於色、讚歎色故取，取緣有，有緣生，生緣老死憂悲惱苦，如是純大苦聚生。 ^n4b

〔受、想、行、識，亦如是廣說〕。 ^n4c

是名色集，受、想、行、識集。 ^n4d

云何色滅？受、想、行、識滅？ ^n5a

多聞聖弟子，如實知色集、色滅、色味、色患、色離，如實知故，不樂著色、不讚歎色；不樂著、讚歎色故，愛樂滅，愛樂滅故取滅，取滅故有滅，有滅故生滅，生滅故老病死、憂悲惱苦滅，如是純大苦聚滅。 ^n5b

多聞聖弟子，如實知受、想、行、識集、識滅、識味、識患、識離，如實知彼故，不樂著彼識，不讚歎於識，不樂著、讚歎識故，樂愛滅，樂愛滅故取滅，取滅故有滅，有滅故生滅，生滅故老病死、憂悲惱苦滅，如是純大苦聚滅。 ^n5c

比丘！是名色滅，受、想、行、識滅。 ^n5d

比丘！常當修習方便禪思，內寂其心。」 ^n6

佛說此經已，諸比丘聞佛所說，歡喜奉行。 ^n7

如觀察，乃至作證，十二經亦如是廣說。^n8
