# 八難經

我聞如是： ^n1

一時，佛遊舍衛國，在勝林給孤獨園。 ^n2

爾時，世尊告諸比丘：「人行梵行而有八難、八非時也。云何為八？ ^n3

若時如來、無所著、等正覺、明行成為、善逝、世間解、無上士、道法御、天人師，號佛、眾祐，出世說法：趣向止息，趣向滅訖，趣向覺道，為善逝所演。
彼人爾時生地獄中，是謂人行梵行第一難、第一非時。 ^n4a

復次，若時如來、無所著、等正覺、明行成為、善逝、世間解、無上士、道法御、天人師，號佛、眾祐，出世說法：趣向止息，趣向滅訖，趣向覺道，為善逝所演。
彼人爾時生畜生中、生餓鬼中、生長壽天中、生在邊國夷狄之中，無信無恩，無有反復，若無比丘、比丘尼、優婆塞、優婆夷，是謂人行梵行第五難、第五非時。 ^n4b

復次，若時如來、無所著、等正覺、明行成為、善逝、世間解、無上士、道法御、天人師，號佛、眾祐，出世說法：趣向止息，趣向滅訖，趣向覺道，為善逝所演。
彼人爾時雖生中國，而聾卽如羊鳴，常以手語，不能知說善惡之義，是謂人行梵行第六難、第六非時。 ^n4c

復次，若時如來、無所著、等正覺、明行成為、善逝、世間解、無上士、道法御、天人師，號佛、眾祐，出世說法：趣向止息，趣向滅訖，趣向覺道，為善逝所演。
彼人爾時雖生中國，不聾、不瘂，不如羊鳴，不以手語，又能知說善惡之義，然有邪見及顛倒見，如是見、如是說：『無施、無齋，無有咒說；無善惡業，無善惡業報；無此世彼世；無父無母；世無真人往至善處、善去、善向，此世彼世自知自覺，自作證成就遊。』是謂人行梵行第七難、第七非時。 ^n4d

復次，若時如來、無所著、等正覺、明行成為、善逝、世間解、無上士、道法御、天人師，號佛、眾祐，不出於世，亦不說法：趣向止息，趣向滅訖，趣向覺道，為善逝所演。
彼人爾時生於中國，不聾、不瘂，不如羊鳴，不以手語，又能知說善惡之義，而有正見不顛倒見，如是見、如是說：『有施、有齋，亦有咒說；有善惡業，有善惡業報；有此世彼世；有父有母；世有真人往至善處、善去、善向，此世彼世自知自覺，自作證成就遊。』是謂人行梵行第八難、第八非時。 ^n4e

人行梵行有一不難、有一是時。云何人行梵行有一不難、有一是時？ ^n5

若時如來、無所著、等正覺、明行成為、善逝、世間解、無上士、道法御、天人師，號佛、眾祐，出世說法，趣向止息，趣向滅訖，趣向覺道，為善逝所演。
彼人爾時生於中國，不聾、不瘂，不如羊鳴，不以手語，又能知說善惡之義，而有正見不顛倒見，如是見、如是說：『有施、有齋，亦有咒說；有善惡業，有善惡業報；有此世彼世；有父有母；世有真人往至善處、善去、善向，此世彼世自知自覺，自作證成就遊。』是謂人行梵行有一不難、有一是時。」 ^n6

於是，世尊說此頌曰：
若得人身者，說最微妙法；若有不得果，必不遇其時。
多說梵行難，人在於後世；若得遇其時，是世中甚難。
欲得復人身，及聞微妙法，當以精勤學，人自哀愍故。
談說聞善法，莫令失其時；若失此時者，必憂墮地獄。
若不遇其時，不聞說善法，如商人失財，受生死無量。
若有得人身，聞說正善法，遵奉世尊教，必遭遇其時。
若遭遇此時，堪任正梵行，成就無上眼，日親之所說。
彼為常自護，進行離諸使，斷滅一切結，降魔魔眷屬，
彼度於世間，謂得盡諸漏。 ^n7

佛說如是，彼諸比丘聞佛所說，歡喜奉行。^n8
