# 舍利弗經

如是我聞：一時，佛住舍衛國祇樹給孤獨園。 ^n1

爾時，尊者舍利弗告諸比丘：「有七覺分。何等為七？ ^n2

謂念覺分、擇法覺分、精進覺分、喜覺分、猗覺分、定覺分、捨覺分。 ^n3

此七覺分，決定而得，不勤而得，我隨所欲覺分正受；若晨朝時、日中時、日暮時，若欲正受，隨其所欲多入正受。 ^n4a

譬如王、大臣，有種種衣服，置箱簏中，隨其所須，日中所須，日暮所須，隨欲自在。 ^n4b

如是比丘！此七覺分決定而得，不勤而得，隨意正受。 ^n4c

我此念覺分，清淨純白，起時知起，滅時知滅，沒時知沒；已起知已起，已滅知已滅。 ^n5a

如是擇法、精進、喜、猗、定、捨覺分，亦如是說。」 ^n5b

尊者舍利弗說此經已，諸比丘聞其所說，歡喜奉行。^n6
