# 舍行經

如是我聞：一時，佛住王舍城金師精舍。 ^n1

時有異婆羅門，於十五日洗頭已，受齋法，被新〔長鬘〕、白氈，手執生草。來詣佛所，與世尊面相問訊，慰勞已，退坐一面。 ^n2

爾時，佛告婆羅門：「汝洗頭，被新長鬘、白氈，是誰家法？」 ^n3

婆羅門白佛：「瞿曇！是學捨法。」 ^n4

佛告婆羅門：「云何婆羅門捨法？」 ^n5

婆羅門白佛言：「瞿曇！如是十五日，洗頭，受持法齋，著新淨長鬘、白氈，手執生草，隨力所能，布施作福。瞿曇！是名婆羅門修行捨行。」 ^n6

佛告婆羅門：「賢聖法律所行捨行，異於此也。」 ^n7

婆羅門白佛：「瞿曇！云何為賢聖法律所行捨行？」 ^n8

佛告婆羅門：「謂離殺生，不樂殺生，如前清淨分廣說。依於不殺，捨離殺生，乃至如前清淨分廣說。離偷盜，不樂於盜；依於不盜，捨不與取。離諸邪淫，不樂邪婬；依於不婬，捨非梵行。離於妄語，不樂妄語；依不妄語，捨不實言。離諸兩舌，不樂兩舌；依不兩舌，捨別離行。離於惡口，不樂惡口；依不惡口，捨於麤言。離諸綺語，不樂綺語；依不綺語，捨無義言。斷除貪欲，遠離苦貪；依無貪心，捨於愛著。斷除瞋恚，不生忿恨；依於無恚，捨彼瞋恨。修習正見，不起顛倒；依於正見，捨彼邪見。婆羅門！是名賢聖法律所行捨行。」 ^n9

婆羅門白佛：「善哉瞿曇！賢聖法律所行捨行。」 ^n10

時婆羅門聞佛所說，歡喜隨喜，從坐起去。^n11
