# 一五九

聞如是： ^n1

一時，尊者摩訶迦遮延遊婆那國深池水側，與大比丘眾五百人俱。爾時，尊者迦遮延有此名聞，流聞四遠。 ^n2

尊者長老姦荼婆羅門在此遊化，爾時，婆羅門聞尊者迦遮延在此池側遊化，將五百比丘，尊者長老功德具足，我今可往問訊彼人。 ^n3

是時，上色婆羅門將五百弟子，往至尊者迦遮延所，共相問訊，在一面坐。 ^n4

爾時，彼婆羅門問尊者迦遮延曰：「如迦遮延所行，此非法、律：年少比丘不向我等諸高德婆羅門作禮。」 ^n5

迦遮延曰：「婆羅門當知：彼如來、至真、等正覺，說此二地。云何為二地？一名老地，二名壯地。」 ^n6

婆羅門問曰：「何者為老地？何者為壯地？」 ^n7

迦遮延曰：「正使婆羅門年在八十、九十，彼人不止淫欲，作諸惡行，是謂婆羅門雖可言老，今在壯地。」 ^n8

婆羅門曰：「何者年壯住在老地？」 ^n9

迦遮延曰：「婆羅門！若有比丘年在二十，或三十、四十、五十，彼亦不習淫欲，亦不作惡行，是謂婆羅門年壯在老地。」 ^n10

婆羅門曰：「此大眾中頗有一比丘不行淫法，不作惡行乎？」 ^n11

迦遮延曰：「我大眾中無有一比丘習欲作惡者。」 ^n12

時，婆羅門卽從座起，禮諸比丘足，並作是語：「汝今年少住於老地，我今年老住於少地。」 ^n13

爾時，彼婆羅門復往至迦遮延所，頭面禮足，而自陳說：「我今自歸迦遮延及比丘僧，盡形壽不殺。」 ^n14

迦遮延曰：「汝今莫自歸我，我所自歸者汝可趣向之。」 ^n15

婆羅門曰：「尊者迦遮延！為自歸誰？」 ^n16

時，尊者迦遮延便長跪向如來所般涅槃處：「有釋種子出家學道，我恆自歸彼，然彼人卽是我師。」 ^n17

婆羅門曰：「此沙門瞿曇為在何處？我今欲見之。」 ^n18

迦遮延曰：「彼如來已取涅槃。」 ^n19

婆羅門言：「若如來在世者，我乃可百千由旬往問訊之。彼如來雖取涅槃，我今重自歸作禮及佛、法、眾，盡其形壽，不復殺生。」 ^n20

爾時，上色婆羅門聞尊者迦遮延所說，歡喜奉行！^n21
