# 無常經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「〔色〕無常。色有常者，彼色不應有病、有苦；亦不應於色有所求，欲令如是，不令如是。以色無常故，於色有病、有苦生，亦得不欲令如是，不令如是。 ^n2a

受、想、行、識，亦復如是。 ^n2b

比丘！於意云何？色為常、為無常耶？」 ^n3a

比丘白佛：「無常，世尊！」 ^n3b

「比丘，無常為是苦不？」 ^n3c

比丘白佛：「是苦，世尊！」 ^n3d

「比丘！若無常苦，是變易法，多聞聖弟子，於中寧見是我、異我、相在不？」 ^n3e

比丘白佛：「不也，世尊！」 ^n3f

「受、想、行、識，亦復如是。 ^n4

是故，比丘！諸所有色，若過去、若未來、若現在，若內、若外，若麤、若細，若好、若醜，若遠、若近，彼一切非我、非我所，如實知。 ^n5a

受、想、行、識，亦復如是。 ^n5b

多聞聖弟子，正觀於色，正觀已，於色生厭、離欲、不樂、解脫；受、想、行、識生厭、離欲、不樂、解脫：我生已盡、梵行已立、所作已作、自知不受後有。」 ^n6

佛說此經已，諸比丘聞佛所說，歡喜奉行。^n7
