# 同法經

如是我聞：一時，佛住拘睒彌國瞿師羅園。 ^n1

爾時，尊者阿難往詣上座上座名者所，詣已，恭敬問訊，問訊已退坐一面，問上座上座名者言：「若比丘於空處、樹下、閑房思惟，當以何法專精思惟？」 ^n2a

上座答言：「尊者阿難！於空處、樹下、閑房思惟者，當以二法專精思惟，所謂止、觀。」 ^n2b

尊者阿難復問上座：「修習於止，多修習已，當何所成？修習於觀，多修習已，當何所成？」 ^n2c

上座答言：「尊者阿難！修習於止，終成於觀；修習觀已，亦成於止，謂聖弟子止、觀俱修，得諸解脫界。」 ^n2d

阿難復問上座：「云何諸解脫界？」 ^n2e

上座答言：「尊者阿難！若斷界、無欲界、滅界，是名諸解脫界。」 ^n2f

尊者阿難復問上座：「云何斷界，乃至滅界？」 ^n2g

上座答言：「尊者阿難！斷一切行，是名斷界；斷除愛欲，是無欲界；一切行滅，是名滅界。」 ^n2h

時尊者阿難聞上座所說，歡喜隨喜，往詣五百比丘所，恭敬問訊，退坐一面，白五百比丘言：「若比丘於空處、樹下、閑房思惟時，當以何法專精思惟？」 ^n3a

時五百比丘答：「尊者阿難！當以二法專精思惟。」乃至滅界，如上座所說。 ^n3b

時尊者阿難聞五百比丘所說，歡喜隨喜，往詣佛所，稽首佛足，退坐一面，白佛言：「世尊！若比丘空處、樹下、閑房思惟，當以何法專精思惟？」 ^n4a

佛告阿難：「若比丘空處、樹下、閑房思惟，當以二法專精思惟。」乃至滅界，如五百比丘所說。 ^n4b

時尊者阿難白佛言：「奇哉世尊！大師及諸弟子，皆悉同法、同句、同義、同味。 ^n5

我今詣上座名上座者問如此義，亦以此義、此句、此味答我，如今世尊所說。 ^n6a

我復詣五百比丘所，亦以此義、此句、此味而問，彼五百比丘亦以此義、此句、此味答，如今世尊所說。 ^n6b

是故，當知師及弟子，一切同法、同義、同句、同味。」 ^n7

佛告阿難：「汝知彼上座為何如比丘？」 ^n8

阿難白佛；「不知，世尊！」 ^n9

佛告阿難：「上座者，是阿羅漢，諸漏已盡、已捨重擔、正智心善解脫。彼五百比丘，亦皆如是。」 ^n10

佛說是經已，尊者阿難聞佛所說，歡喜奉行。^n11
