# 摩那提那經

如是我聞：一時，佛住瞻婆國竭伽池側。 ^n1

時有摩那提那長者，疾病新差。時摩那提長者語一士夫言：「善男子！汝往尊者阿那律所，為我稽首阿那律足，問訊起居輕利，安樂住不？明日，通身四人，願受我請。若受請者，汝復為我白言：我俗人多有王家事，不能得自往奉迎，唯願尊者時到，通身四人來赴我請，哀愍故！」 ^n2

時彼男子受長者教，詣尊者阿那律所，稽首禮足，白言：「尊者！摩那提那長者，敬禮問訊，少病少惱，起居輕利，安樂住不？唯願尊者！通身四人，明日日中，哀受我請。」 ^n3

時尊者阿那律默然受請。 ^n4

時彼士夫復以摩那提那長者語，白尊者阿那律：「我是俗人，多有王家事，不得躬自奉迎，唯願尊者！通身四人，明日日中哀受我請，憐愍故！」 ^n5

尊者阿那律陀言：「汝且自安，我自知時。明日，通身四人。往詣其舍。」 ^n6

時彼士夫受尊者阿那律教，還白長者：「阿梨！當知我已詣尊者阿那律，具宣尊意。尊者阿那律言：汝且自安，我自知時。」 ^n7

彼長者摩那提那，夜辦淨美飲食。晨朝復告彼士夫：汝往至彼尊者阿那律所，白言時到。 ^n8

時彼士夫，即受教行，詣尊者阿那律所，稽首禮足，白言：「供具已辦，唯願知時！」 ^n9

時尊者阿那律，著衣持缽，通身四人，詣長者舍。 ^n10

時摩那提那長者，婇女圍遶，住內門左；見尊者阿那律，舉體執足敬禮，引入就坐。各別稽首，問訊起居，退坐一面。 ^n11

尊者阿那律問訊長者：「堪忍安樂住不？」 ^n12

長者答言：「如是，尊者！堪忍樂住。先遭疾病，當時委篤，今已蒙差。」 ^n13

尊者阿那律問長者言：「汝住何住，能令疾病苦患，時得除差？」 ^n14

長者白言：「尊者阿那律！我住四念處，專修繫念故，身諸苦患，時得休息。何等為四？ ^n15a

謂內身身觀念住，精勤方便，正念、正智，調伏世間貪憂。 ^n15b

外身、內外身、內受、外受、內外受、內心、外心、內外心、內法、外法、內外法法觀念住，精勤方便，正念、正智，調伏世間貪憂。 ^n15c

如是尊者阿那律！我於四念處繫心住故，身諸苦患，時得休息。」 ^n15d

尊者〔阿那律〕告長者言：「汝今自記阿那含果。」 ^n16

時摩那提那長者，以種種淨美飲食，自手供養，自恣飽滿。 ^n17

〔尊者阿那律〕食已，澡漱畢；摩那提那長者復坐卑床，聽說法。 ^n18

尊者阿那律種種說法，示、教、照、喜已，從坐起去。^n19
