# 四二五

聞如是： ^n1

一時，佛在舍衛國祇樹給孤獨園。 ^n2

爾時，舍衛國城中有一長者，與羅云作禪屋。 ^n3

爾時，羅云隨其日數，止彼屋中，後便人間遊化。 ^n4

時，彼長者竊生此心：我當往覲尊者羅云。
爾時，長者見羅云房中，寂寞不見人住。見已，語諸比丘曰：「尊者羅云今為所在？」 ^n5

比丘報曰：「羅云在人間遊化。」 ^n6

長者報曰：「唯願諸賢差次人在吾房中住。世尊亦說：『造立園果，及作橋舡，近道作圊廁，持用惠施，長夜獲其福，戒法成就，死必生天上。』以是之故，我與羅云作屋耳！今羅云不樂我房，唯願諸賢差次人住我房中！」 ^n7

諸比丘對曰：「如長者教。」
爾時，諸比丘卽差次一比丘住房中。 ^n8

是時，尊者羅云便作是念：我離世尊積久，今可往問訊。
是時，尊者羅云卽往至世尊所，頭面禮足，在一面坐。
須臾之間，卽從座起，還詣房中，見有異比丘在屋中住。見已，語彼比丘曰：「誰持我房與卿使住？」 ^n9

比丘報曰：「眾僧差次令我住此房中。」 ^n10

是時，羅云還至世尊所，因此緣本，具白世尊：「不審如來，眾僧差次我房，使道人在此止住耶？」 ^n11

佛告羅云：「汝往至長者家，語長者曰：『我所行法無有身、口、意行有過乎？又非身三、口四、意三過乎？長者先持房施我，後復持與聖眾。』」 ^n12

是時，羅云受佛教已，卽往長者家，語長者曰：「我非有身三、口四、意三過乎？」 ^n13

長者報曰：「我亦不見羅云身、口、意過也。」 ^n14

羅云語長者曰：「何故奪我房舍持與聖眾？」 ^n15

長者報曰：「我見房空，是故持施聖眾。時我復作是念：尊者羅云必不樂我房中。故持惠施耳！」 ^n16

是時，羅云聞長者語已，即還至世尊所，以此因緣，具白如來。 ^n17

是時，世尊卽告阿難：「速打揵椎，諸有比丘在祇洹精舍者，盡集普會講堂。」 ^n18

時，阿難卽受佛教，召諸比丘在普會講堂。 ^n19

爾時，世尊告諸比丘：「我今當說惠施清淨，汝等善思念之。」爾時，諸比丘從佛受教。 ^n20

世尊告曰：「彼云何名為惠施清淨？於是，比丘！若有人以物惠施，後復還奪更與餘人，此名為施不均整，非平等施。
若復有人奪彼人物，持施聖眾；若復有人還奪聖眾，持用與人，此非為平等之施，亦非清淨之施。
轉輪聖王自於境界猶得自在，比丘於己衣缽亦得自在。
若復彼人口不見許，而取他人物與人者，此非平等之施。
我今告諸比丘：施主見與，受主不見與者，此非平等之施。
若復彼比丘會遇命終，當持此一房在眾中結羯磨，傳告唱令：『某甲比丘命終，今持此房在眾分處，欲安處何人？隨聖眾教。諸賢！任使某甲比丘住者，各共忍之。』
若不聽者，今便說再三，亦當作是說之。若眾僧一人不聽而與者，則非平等之施，則為雜濁之物。
今還與羅云房，清淨受之。」 ^n21

爾時，諸比丘聞佛所說，歡喜奉行！^n22
