# 三五○

聞如是： ^n1

一時，佛在舍衛國祇樹給孤獨園。 ^n2

當於爾時，尊者均頭身抱重患，臥在牀褥，不能自起居。
是時，均頭便念：如來世尊今日不見垂愍，又遭重患，命在不久，醫藥不接，又聞世尊言：「一人不度，吾終不捨。」然今獨見遺棄，將何苦哉！ ^n3

爾時，世尊以天耳聞均頭比丘作是稱怨。
是時，世尊告諸比丘：「汝等皆集至均頭比丘所，問其所疾。」 ^n4

諸比丘對曰：「如是，世尊！」 ^n5

世尊將眾多比丘漸漸至均頭比丘房。
是時，均頭遙見如來來，卽自投地。 ^n6

爾時，世尊告均頭曰：「汝今抱患極為篤重，不須下牀，吾自有座。」 ^n7

爾時，世尊告均頭曰：「汝所患為增為損，不增損乎？有能堪任受吾教也？」 ^n8

是時，均頭比丘白佛言：「弟子今日所患極篤，但有增無損也，所服藥草，靡不周遍。」 ^n9

世尊問曰：「瞻視病者竟為是誰？」 ^n10

均頭白言：「諸梵行來見瞻視。」 ^n11

爾時，世尊告均頭曰：「汝今堪與吾說七覺意乎？」 ^n12

均頭是時，三自稱說七覺意名：「我今堪任於如來前說七覺意法。」 ^n13

世尊告曰：「若能堪任向如來說，今便說之。」 ^n14

是時，均頭白佛言：「七覺意者。何等為七？所謂念覺意如來之所說，法覺意、精進覺意、喜覺意、猗覺意、定覺意、護覺意。是謂，世尊！有此七覺意者，正謂此耳！」 ^n15

爾時，尊者均頭說此語已，所有疾患，皆悉除愈，無有眾惱。是時，均頭白世尊言：「藥中之盛，所謂此七覺意之法是也。欲言藥中之盛者，不過此七覺意，今思惟此七覺意，所有眾病皆悉除愈。」 ^n16

爾時，世尊告諸比丘：「汝等受持此七覺意法，善念諷誦，勿有狐疑於佛、法、眾者，彼眾生類所有疾患皆悉除愈。所以然者，此七覺意甚難曉了；一切諸法皆悉了知，照明一切諸法，亦如良藥療治一切眾病，猶如甘露食無厭足。若不得此七覺意者，眾生之類流轉生死。
諸比丘！當求方便，修七覺意。如是，諸比丘！當作是學！」 ^n17

爾時，諸比丘聞佛所說，歡喜奉行！^n18
